„U nai gi abaa”!—2 Korentesama 4:16 | A Wakititolen\nA Wakititolen (anga sutudi-artikel) | augustus 2019\nLEISI AINI Acholitongo Afrikaans Aja Akatongo Albaniya-tongo Almeniyatongo Altaitongo Alur Amhareisitongo Amitongo Arabiatongo Aserbaiyanitongo Aserbaiyanitongo Aymaratongo Bakratongo Basatongo (Kamerun) Baskirtongo Bataks (Karo) Bataks (Simalungun) Bataks (Toba) Bauletongo Bengalitongo Biak Bikoltongo Bislamatongo Bulgariatongo Bulutongo Chavacano Chinees (Kantonees, vereenvoudigd) Chintongo (Haka) Chitonga (Zimbabwe) Choltongo Chopi Creools (Belize) Creools (Kaapverdië) Dangmetongo Deinsitongo Digortongo Dofusama-tongo fu Australiya Dofusama-tongo fu Balasilikondee Dofusama-tongo fu Koreya Dofusama-tongo fu Rosiyakondee Dofusama-tongo fu Zuid Afiikan Dofusma-tongo fu Amerika Dofusma-tongo fu China Dofusma-tongo fu Fensikondre Dofusma-tongo fu Filippijnen Dofusma-tongo fu India Dofusma-tongo fu Italiakondre Dofusma-tongo fu Quebec Doisritongo Doualatongo Drehu-tongo Dyulatongo Edotongo Efiktongo Eisikondeetongo Eksosatongo Esan Estitongo Ewetongo Fensitongo Fidyitongo Fontongo Fransitongo Garifunatongo Gatongo Georgiatongo Grikitongo Groenlandtongo Guaranitongo Guntongo Guyaratitongo Haiti Kriorotongo Hawsatongo Hebrewtongo Hererotongo Hiligainontongo Hinditongo Hirimotutongo Hmong (wit) Hongariatongo Ibanag Ibantongo Ibindatongo Idoma Igbotongo Igede Ilokotongo Indoneisiatongo Ingrisitongo Italiatongo Javaans Kabiyetongo Kaktikuel-tongo Kambodyatongo Kanadatongo Karen (S’gaw) Kasaktongo Kasaktongo (Arabia) Katalantongo Katyintongo Kektyitongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kipendetongo Kirgisitongo Kirunditongo Kisitongo Kisongetongo Kitongatongo (Malawi) Kityetongo Koerdisch, Kurmanji (Kaukasus) Kongotongo Koreya-tongo Krio Kriorotongo Gwadelup Krowâsiatongo Kurmanyitongo, Kurdia Kurmanyitongo, Kurdia (sirilis-alfabet) Kwangalitongo Kwanyamatongo Kyangonde Laag Duits-tongo Lahutongo Laostongo Latfiatongo Lenje Lingalatongo Litoniyatongo Lomwetongo Lufaletongo Lugandatongo Lukonsotongo Lundatongo Luotongo Makhuwa-Meetto Makuatongo Malagasitongo Malayalamtongo Maleisitongo Maltatongo Mambwe-Lungutongo Mamtongo Mapudunguntongo Maratitongo Masatektongo (Huwatala) Masedoniya-tongo Masyaleisitongo Mauritius Kriorotongo Mayatongo Miksetongo Mikstektongo (Gerero) Mingreels Misotongo Miyanmartongo Mongoliyatongo Mooretongo Motutongo Nadautongo Nahuataltongo (Gerero) Nahuataltongo (Huwasteka) Nahuataltongo (centraal) Navayotongo Ndongatongo Nepalitongo Ngaberetongo Ngangela Ni-weitongo Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Nyungwe Okanisitongo Okpe Oromotongo Oseitiatongo Palawtongo Pangasinantongo Papiamentutongo (Korsow) Persiatongo Pidgin (West-Afrika) Ponpeitongo Potogisitongo Potogisitongo (Potogisikondee) Punyabitongo Pôlsutongo Quichua (Chimborazo) Quichua (Imbabura) Rarotongatongo Romani (Macedonië, cyrillisch) Romani (Servië) Romanitongo (Masedoniya) Romanitongo (Zuidsei fu Grikikondre) Ronga Rosiyatongo Rumeiniatongo Runyankoretongo Rutorotongo Salomon eilanti pidgin Samowatongo Sangirees Sangotongo Sapotektongo (Istmus) Sebuwanotongo Seisyel-èilanti Kriorotongo Senatongo Sepeditongo Sepulana Serfiatongo Serfiatongo (Romesma-alfabet) Sesotho (Lesotho) Sesotho (Zuid-Afrika) Setswanatongo Shangaan (Mozambique) Sibembatongo Sidamatongo Silositongo Sinhalatongo Slofeiniatongo Slowaakse Gebarentaal Slowâkiatongo Sneisitongo Kanton (Fosiwan) Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Sundaas Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Talapanektongo Tamiltongo Taraskotongo Tatartongo Tayikitongo Telugutongo Tetun Dili Tiftongo Tigrinyatongo Tok Pisintongo Tongantongo Torkutongo Totonaktongo Toyolabaltongo Truktongo Tsongatongo Tufalotongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tyuabotongo Tzeltaltongo Tzotziltongo Udgurtongo (sirilis-alfabet) Ukrainitongo Umbundutongo Urdutongo Urhobotongo Urundtongo Usbektongo Vietnameisitongo Walisitongo Waray-Waraytongo Wayuunaikitongo Welshtongo Wolaitatongo Yapantongo Yaptongo Yorubatongo Zandetongo usbekitongo (Romesma-alfabet)\n„U nai gi abaa”!\n„Neen meke u nai gi abaa.”—2 KOR. 4:16.\nSINGI 128 Holidoo te na a kaba\n1. San Kelesten mu du fu fende a tuutuu libi?\nKELESTEN e lon wan siteelon fu fende a teego libi. Winsi a omen yali yu e lon a siteelon ya, efuso a taade ya i bigin, yu á mu gi abaa. A taanga-sikin di apostel Pawlesi be gi den Kelesten a Filipi, sa yeepi wi aini a ten ya fu holidoo aini a siteelon. Son wan fu den Kelesten ya a omen yali den be de aini a tuu biibi kaba di Pawlesi sende a biifi gi a kemeente. Den be e dini Yehofa anga den hii ati tu. Tokuso Pawlesi membee den taki den mu holidoo winsi san e pasa. Pawlesi be wani yeepi den Kelesten ya fu holidoo leti enke fa enseefi be e holidoo fu den sa „fende a pai fu Gadu”.—Filip. 3:14.\n2. Saide na a moo bun yuu Pawlesi be gi den Kelesten a Filipi taanga-sikin?\n2 Na a moo bun yuu Pawlesi be gi den Kelesten a Filipi a taanga-sikin ya. Bika fanafu di a kemeente sete a Filipi, neen sama bigin du ogii anga den baala anga sisa. Aini a yali 50, Pawlesi be si wan fisyun pe wan man be e kai en fu a ’abaa go yeepi den a Masedoniya’. Neen meke en anga Silas go peleiki a Filipi (Toli 16:9). Di den doo ape neen den miti wan uman den e kai Lidiya. „Yehofa opo a uman ya ati, neen meke a be poti pakisei a den sani di Pawlesi be e taki” (Toli 16:14). A á teke langa, neen a uman ya anga den sama fi en osu dopu. Ma Didibii bigin du ogii anga den Kelesten wantenwanten. Wantu man fu a foto tyai Pawlesi anga Silas go a gaan kuutu, neen den lei gi den taki den e tyai buuya kon aini a foto. A sani ya meke den fon Pawlesi anga Silas, neen den yaki den puu aini a foto (Toli 16:16-40). Den gi abaa di a sani ya miti den? Nono! Den baala anga sisa aini Filipi be gi abaa? Nono, denseefi á gi abaa. A fasi fa Pawlesi anga Silas holidoo be musu gi den taanga-sikin fu den á gi abaa.\n3. Fa Pawlesi soi taki a be wani holidoo te na a kaba?\n3 Pawlesi á be wani gi abaa (2 Kor. 4:16). Ma a be sabi taki efu a be wani dini Yehofa en hii libi, a be o abi fu tan poti pakisei na a pai di a be o fende. San a toli fu Pawlesi e leli u? Sowtu toli fu sama aini a ten ya e soi taki u poi holidoo winsi san e pasa? Fa a howpu di wi abi sa yeepi u fu holidoo winsi san e pasa?\nSAN U SA LELI FU PAWLESI?\n4. Fa Pawlesi be tan peleiki winsi san be e miti en?\n4 Pakisei fa a libi fu Pawlesi be de di a be e sikiifi a biifi gi den Kelesten a Filipi. A be de a sitaafu a Rome. A á be poi peleiki enke fa a be wani. Ma toku a be e peleiki gi den sama di be e go luku en. A be e sikiifi biifi gi den kemeente di be de faawe tu. Aini a ten ya, a omen Kelesten di á poi komoto a osu e suku ala fasi fu peleiki gi den sama di e kon a den osu. Den e sikiifi biifi tu gi sama di u nai miti a osu.\n5. Te i luku den sani di Pawlesi taki a Filipisama 3:12-14, da san be yeepi en fu tan poti pakisei na a wooko di a be mu du?\n5 Pawlesi á be meke nawan sani puu en pakisei na a dini di a be e dini Yehofa. Pawlesi be taki fu di a be wani wini a siteelon, meke a be abi fu ’feegete ala den sani di a be fika, da a meke taanga moiti fu lon go miti den sani di be de neen fesi’. (Leisi Filipisama 3:12-14.) San a wantu sani di be sa puu Pawlesi pakisei na a wooko di a be mu du? Wan fu den sani ya na a hei sikoo leli di a be kisi. Fosi Pawlesi be toon wan Kelesten, en a be wan pelensipali man aini a Dyu biibi. Toku bakaten a be e si den sani ya enke „soso sani” (Filip. 3:3-8). Wan taa sani di be sa puu en pakisei, na a hati di a be e hati en taki be e du ogii anga den bakaman fu Yesesi fosi a toon wan Kelesten. Toku a á meke a sani ya tapu en fu dini Yehofa. Du fu dii sani di be sa puu Pawlesi pakisei, a den somen sani di a be abi a gaandi fu du gi Yehofa. Ma a á be si enke a ná abi fu wooko taanga moo. Pawlesi be tan peleiki fayafaya winsi fa den be e sooto en, fon en efuso fiingi siton naki en. Son leisi a be e sungu. A ná ala yuu a be e abi sani fu nyan efuso bunbun koosi fu wei (2 Kor. 11:23-27). Ma winsi san be e pasa, Pawlesi be sabi taki a mu holidoo te na a kaba. Na aseefi sani u mu du tu.\n6. San a wantu fu den sani di u „fika” di u mu meke moiti fu feegete?\n6 Fa u sa ’feegete den sani di u fika’ a baka, leti enke Pawlesi? Kande wi e fii enke wi á bun fu di u be meke wan fowtu den ten di pasa. Efi yu e fii so, i sa ondoosuku sani di e taki fu den wini di wi e fende fu a dede di Yesesi kon dede gi u. Te wi e sutudeli, u mu begi da u teke ten pakisei den sani di u leli. A sani ya o yeepi u fu wi á booko wi ede tumisi fu di u be meke wan fowtu. U ná o kuutu useefi moo fu wan sani di Yehofa gi u paadon kaba. Pakisei wan taa sani di u sa leli fu Pawlesi. Kande i fika wan wooko di be sa meke i gudu fu di i wani poti a Kownukondee a fesi. Efi i du a sani ya, meke moiti fu feegete den sani di i fika a baka. Yu á mu fii enke i lasi wan sani (Num. 11:4-6; Peleik. 7:10). Son wan fu den sani di u „fika”, a den sani di u be abi a gaandi fu du gi Yehofa. Kande u holidoo tu di tesi be e miti u. Te wi e pakisei fa Yehofa be holibaka gi u anga fa a be belesi u den ten di pasa, a sani ya e meke wi anga en toon moo bun mati. Tokuso wi á mu si enke u du ala san u mu du gi Yehofa kaba.—1 Kor. 15:58.\nTe wi e lon a siteelon fu fende a libi, wi á mu meke sani puu u pakisei (Luku paragraaf 7)\n7. Enke fa 1 Korentesama 9:24-27 e soi, da san u mu du efu u wani wini a siteelon fu fende a libi?\n7 Pawlesi be fusutan bun san Yesesi be wani taki di a taki: „Du ala san i man” (Luk. 13:23, 24). Pawlesi be sabi taki leti enke Yesesi a be mu du ala san a man gi Yehofa en hii libi. Neen meke a taki a libi fu wan Kelesten de enke sama di e siteelon. (Leisi 1 Korentesama 9:24-27.) Wan sama di e siteelon e meke moiti fu wini, a nai meke sani puu en pakisei. Meke u taki wantu sama e siteelon a wan peesi di lai wenkii anga taa sani di sa puu den pakisei. I si enke wan fu den sama ya o sitopu fu luku san den e seli aini den wenkii? Efu a wani wini, a ná o du a sani de. A letiso wi á mu meke nawan sani puu u pakisei na a moiti di wi e meke fu fende a tuutuu libi. Efu wi á meke nawan sani puu u pakisei na a dini di wi e dini Yehofa, da leti enke Pawlesi wi o fende a tuutuu libi!\nSAN O YEEPI U FU HOLIDOO WINSI SAN E MITI U?\n8. San a den dii sani di wi o luku?\n8 Meke u luku dii sani di sa meke u lasi-ati. A fosiwan, te sani á waka enke fa u be denki. Du fu tu, te u gusontu e go a baka fu di wi e kon gaandi. Du fu dii, te tesi e miti u wan hii pisiten. Wi o fende wini te wi o luku fa taawan holidoo di den sani ya miti den.—Filip. 3:17.\n9. San sa pasa te sani á waka enke fa u be denki?\n9 Te sani á waka enke fa u be denki. Wi e angii fu den sani di Yehofa paamisi u. Di polofeiti Habakuk be begi Yehofa fu a puu den ogii di be e pasa a Yuda, Yehofa taigi en taki a mu „tan luku en” (Hab. 2:3). Te wi e fii enke den sani di Yehofa paamisi u ná o pasa ete, a sani ya sa meke u nai dini en fayafaya moo. A sa meke u lasi-ati tu (Odo 13:12). Na a sani ya be pasa aini a pisiten fu 1914. A ten de a omen salufu Kelesten be denki taki den be o go a hemel aini 1914. Ma san den sama di be e dini Yehofa anga den hii ati du di sani á waka enke fa den be denki?\nRoyal anga Pearl Spatz tan dini Yehofa omen yali langa winsi fa sani á be waka enke fa den be denki aini 1914 (Luku paragraaf 10)\n10. San wan toowpaa du di sani á waka enke fa den be denki?\n10 Meke u luku a toli fu tu Kelesten di á gwe fika Yehofa winsi fa sani á be waka enke fa den be denki. Baala Royal Spatz be dopu aini 1908 di a be abi 20 yali. A be e biibi taki a á be fika langa moo fu a go a hemel. Di a akisi a sisa di en anga en be abi mofu, fu toow anga en aini 1911, a taigi en taki: „I sabi san o pasa aini 1914. Efu wi o toow, da a nownow u mu toow!” A baala anga a sisa ya komoto a waaleiti di den á go a hemel aini 1914? Nono, bika den be e moo poti pakisei na a dini di den be e dini Yehofa, a ná a wini di den be o fende wawan den be e poti pakisei. Den be de kabakaba fu lon a siteelon te na a kaba. Royal anga Pearl dini Yehofa anga den hii ati te enke den dede omen yali baka dati. I musu e angii fu si a ten di Yehofa o santa a nen fi en, anga a ten di a o du san a paamisi. I sa biibi taki den sani ya o pasa na a yuu di Yehofa poti. Ma fu nownow, meke u dini Yehofa fayafaya. Noiti u mu lasi-ati te sani á waka enke fa u be denki.\nWinsi fa baala Arthur Secord be gaandi, a be e du san a man gi Yehofa (Luku paragraaf 11)\n11-12. Saide u sa dini Yehofa anga u hii ati ete winsi u gusontu go a baka? Gi wan ondoofenitoli.\n11 Te u gusontu e go a baka fu di wi e kon gaandi. Wan sama di e lon wan tuutuu siteelon abi kaakiti fanowdu fu man lon. Ma winsi u sikin swaki, toku u sa du sani fu taanga u biibi. A omen baala anga sisa di kon gaandi e meke moiti fu du san den poi gi Yehofa (2 Kor. 4:16). Luku a toli fu Baala Arthur Secord. Di a baala ya be abi 88 yali, a 55 yali a be wooko a Betel kaba, ma a be kon swaki. Wan dei wan fu den sesite di be e yeepi en, luku en neen a taigi en taki: „Baala Secord, i wooko taanga gi Yehofa.” Ma a baala ya á be e poti pakisei namo a san a be du gi Yehofa kaba. A luku a sesite neen a piki en taki: „Eeye, san i taki a tuu. Ma a ná san u du kaba na a moo pelensipali sani, u mu holidoo te na a kaba.”\n12 Kande yu e dini Yehofa omen yali kaba, ma now yu á poi du san i be gwenti moo fu di i gusontu e go a baka. Efu a sani ya e miti i, yu á mu lasi-ati. I sa biibi taki Yehofa á feegete san i du gi en (Heb. 6:10). Holi a pakisei taki a ná den somen sani di wi e du gi Yehofa e soi taki u lobi en. Ma a te wi e piisii anga san u man du gi Yehofa da wi e soi taki u lobi en (Kol. 3:23). Yehofa sabi san u poi du. A á wani u du moo enke san u man du.—Malik. 12:43, 44.\nAnatoly anga Lidiya Melnik holidoo winsi fa omen tesi miti den (Luku paragraaf 13)\n13. San wi e leli fu a fasi fa Anatoly anga Lidiya holidoo di tesi miti den?\n13 Te tesi e miti u wan hii pisiten. Tesi e miti son baala anga sisa baka makandaa. Taawan a wan hii pisiten sama e du ogii anga den. Luku a toli fu Baala Anatoly Melnik. Di a be abi 12 yali neen den poti en dda a sitaafu-osu. Baka dati den tyai en dda go a Siberiya, moo enke 7000 kilomeiti fu den sama fi en di be e tan a Moldova. Baka wan yali, den sende Anatoly anga en mma anga en gaandda go a Siberiya. Bakaten den be man go a komakandaa, ma den be mu waka 30 kilomeiti fu doo pe a komakandaa be e holi. Den tan du a sani ya winsi fa a peesi be e koo. Bakaten den sooto Baala Melnik dii yali langa. A pisiten di a sooto fika en uman Lidiya, a wan yali a meisyo fu den be abi. Winsi fa den sani ya be e miti Anatoly anga en famii, den á gwe fika Yehofa. Nownow Anatoly di abi 82 yali de a wan Beikantoo Komte a Centraal Asiya. Leti enke Anatoly anga Lidiya, meke u du ala san u man fu tan dini Yehofa. Meke u holidoo enke fa u be du kaba aini a ten di pasa.—Gal. 6:9.\nPOTI PAKISEI NA A HOWPU DI WI ABI\n14. San Pawlesi be fusutan taki a be mu du fu fende a tuutuu libi?\n14 Pawlesi be e biibi taki a be o poi lon a siteelon te na a kaba. Pawlesi a be wan salufu Kelesten, neen meke a be abi a howpu fu go a „hemel”. Ma efu a be wani fende a libi ya, a be ’mu tan lon’ (Filip. 3:14). A wan bun ageisitoli Pawlesi be koboloiki fu soi den Kelesten fu Filipi taki den á mu meke nawan sani puu den pakisei na a moiti di den e meke fu fende a tuutuu libi.\n15. Sowtu ageisitoli Pawlesi gi fu gi den Kelesten fu Filipi taanga-sikin fu tan meke moiti fu fende a libi?\n15 Pawlesi be membee den Kelesten fu Filipi taki den be abi a howpu fu go a hemel (Filip. 3:20). Saide den á be mu feegete a sani ya? A ten de a omen sama be e wani Rome pampila bika a be abi wini te i be abi a pampila ya. * Ma a gaandi di den salufu Kelesten be abi fu go a hemel, be bigi moo a fende di wan sama be o fende pampila fu tan a Rome. Den wowtu „tyai useefi a wan fasi di fiti” di sikiifi a Filipisama 1: 27, wani taki tyai useefi enke wan sama di abi pampila fu tan aini wan kondee. Neen meke Pawlesi be taigi den Kelesten a Filipi taki den mu tyai denseefi „a wan fasi di fiti a bun nyunsu fu Kelestesi” (Filip. 1:27). U sa waka a den salufu Kelesten fu a ten ya baka, bika den e meke taanga moiti fu fende a gaandi fu go libi fu teego a hemel.\n16. Enke fa Filipisama 4:6, 7 e soi, da san u mu du winsi wi abi a howpu fu libi a hemel efuso a goontapu?\n16 Winsi wi abi a howpu fu libi fu teego a hemel efuso aini wan paladeisi a goontapu, u mu tan meke moiti fu fende a libi ya. Winsi san e miti u, noiti u mu daai luku den sani di u fika a baka. Wi á mu meke nawan sani tapu u fu dini Yehofa tu (Filip. 3:16). Kande a omen yali kaba wi e wakiti fu Yehofa du den sani di a paamisi u. Kande u gusontu go a baka fu di u kon gaandi. A omen tesi miti son wan fu u den ten di pasa, ma u holidoo. Winsi sowtu wan fu den sani ya e miti i, ná ’booko yu ede anga nawan sani’. Pe fi i booko yu ede, a moo bun fu begi Gadu fayafaya. Da Gadu o gi yu a freide fi en di libisama á poi fusutan.—Leisi Filipisama 4:6, 7.\n17 Leti enke fa wan sama di e siteelon e moo lon taanga te ai doo pe a mu lon doo, a so useefi mu meke taanga moiti fu fende a tuutuu libi. Wi á mu meke nawan sani puu u pakisei. Leti enke fa wan sama di e siteelon e poti pakisei na a wini di a mu wini, a so u mu poti ala u pakisei a den sani di Yehofa taki a o du gi wi aini a ten di e kon. U mu tan du ala san u man fu fende a tuutuu libi. San o yeepi u fu holidoo aini a siteelon fu fende a tuutuu libi? Aini a taa artikel wi o si „san a den moo pelensipali sani” di u mu poti a fesi.—Filip. 1:9, 10.\nFa a toli fu Pawlesi e gi u taanga-sikin fu wi á meke sani puu u pakisei na a dini di wi e dini Yehofa?\nSan o yeepi u fu holidoo te sani á waka enke fa u be denki, te u gusontu e go a baka fu di wi e kon gaandi anga te tesi e miti u wan hii pisiten?\nSan be e gi Pawlesi taanga-sikin fu du ala san a man gi Yehofa?\nSINGI 79 Yeepi den fu tan a yu se\n^ paragraaf 5 Winsi on langa wi e dini Yehofa kaba, u mu tan meke muiti fu go a fesi enke Kelesten. Apostel Pawlesi be e gi den taa Kelesten taanga-sikin fu holidoo. Te wi e leisi a biifi di a be sikiifi gi den Kelesten a Filipi, useefi sa leli sani di o yeepi u fu holidoo aini a siteelon fu fende a tuutuu libi. Aini a artikel ya wi o luku fa u sa wooko anga den leli ya.\n^ paragraaf 15 Fu di a foto Filipi be de a Rome ondoo, meke den sama fu a foto be abi son leti di den Romesama be abi. Neen meke den baala anga sisa be man fusutan a ageisitoli fu Pawlesi.\nMeke moiti fu moo lobi taawan\n„Den sama di e aliki yu” o fende a libi\nSan o yeepi i fu piisii te den baala gi i wan nyun wooko?\nBiibi—Wan sani di e taanga u\nYohanisi a Dopuman—Wan toli di o yeepi u fu wi á lasi u piisii\nText Fasi fa i sa download sani A WAKITITOLEN (ANGA SUTUDI-ARTIKEL) augustus 2019\nA WAKITITOLEN (ANGA SUTUDI-ARTIKEL) augustus 2019


Yonkuuwan u kaba fu dopu? | Sutudi\nLEISI AINI Afrikaans Basatongo (Kamerun) Bauletongo Bislamatongo Bulutongo Choltongo Dangmetongo Drehu-tongo Efiktongo Eksosatongo Ewetongo Fontongo Fransitongo Garifunatongo Gatongo Groenlandtongo Haiti Kriorotongo Hawsatongo Hmong (wit) Ibantongo Igbotongo Ingrisitongo Isokotongo Italiatongo Kabiyetongo Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikaondetongo Kikongotongo Kilubatongo Kimbundutongo Kisitongo Kisongetongo Kongotongo Krio Kwangalitongo Kwanyamatongo Lambatongo Laostongo Lingalatongo Lufaletongo Lundatongo Maltatongo Mambwe-Lungutongo Mamtongo Masatektongo (Huwatala) Mauritius Kriorotongo Misotongo Miyanmartongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ndongatongo Ngaberetongo Ngangela Nidebeletongo Nisematongo Nyanekatongo Okanisitongo Otetelatongo Pidgin (Kameroen) Potogisitongo Quichua (Imbabura) Seisyel-èilanti Kriorotongo Sepeditongo Sesotho (Lesotho) Setswanatongo Sibembatongo Silositongo Sinyanyatongo Spanyorotongo Sramakatongo Sulutongo Swahilitongo (Kongo) Swatitongo Syitongatongo Tahititongo Talapanektongo Tiftongo Totonaktongo Toyolabaltongo Tsongatongo Tsyilubatongo Twitongo Tyokwetongo Tzeltaltongo Umbundutongo Urhobotongo Urundtongo Vendatongo Walisitongo Wayuunaikitongo Welshtongo Yorubatongo\n„Ondi fu u ya o wani meke wan osu, da a á go sidon luku fosi, efu a moni di a abi o sai fu kaba meke en?”—LUKASI 14:28.\nSINGI: 120, 64\nOn ten i sa taki wan sama fusutan waaleiti? Fa Daniyeli soi taki a be fusutan san a wani taki fu dini Yehofa?\nFa yu o sabi efi i wani dopu tuutuu?\nFa yu e paamisi Yehofa taki yu o libi enke fa a wani? Saide a sani ya anga dopu a ná aseefi?\nA artikel ya anga a taawan a gi yonkuuwan di wani dopu\n1, 2. (a) San e meke a foluku fu Gadu piisii aini a ten ya? (b) Fa mma, dda anga owluman sa yeepi yonkuuwan fu fusutan san a wani taki fu dopu?\nCHRISTOPHER abi 12 yali. Wan leisi neen wan owluman taigi en taki: „Senten di i meke, neen mi sabi i. Ai switi gi mi taki i wani dopu. Ma mi wani akisi i wan sani. ’Saide i wani dopu?’” A owluman sabi saide a akisi Christopher a sani ya. Ai switi gi u te wi e si fa omen yonkuuwan e dopu ala yali (Peleikiman 12:1). Ma den owluman, den mma anga dda di e dini Yehofa wani den yonkuuwan fusutan bun san a wani taki fu dopu. Boiti dati den yonkuuwan mu kaba fosi den go dopu. Sama á mu dwengi den.\n2 Beibel e soi u taki a paamisi di wan sama e paamisi fu libi enke fa Yehofa wani, anga a dopu di ai dopu, a leti enke ai bigin libi wan nyun libi. Te wan sama dopu a o si den wini di Yehofa o meke a fende. Ma Saatan o tesi en tu (Odo 10:22; 1 Peitilisi 5:8). Neen meke mma anga dda mu yeepi den pikin fu den fusutan san a wani taki fu waka a Kelestesi baka. Efu den yonkuuwan ya ná abi mma anga dda di de a waaleiti, da den owluman aini a kemeente mu yeepi den fu sabi san a wani taki fu paamisi Yehofa taki den o libi enke fa a wani, anga san dopu wani taki. (Leisi Lukasi 14:27-30.) Wan sama mu teke seeka a fesi efu a wani meke wan osu. A so yonkuuwan mu seeka a fesi te den wani dopu. A sani de o yeepi den fu dini Yehofa „te na a kaba” (Mateyesi 24:13). Meke u luku san a wantu sani di o yeepi yonkuuwan fu dini Yehofa fu teego.\n3. (a) San den sani di Yesesi anga Peitilisi taki e leli u fu dopu? (Mateyesi 28:19, 20; 1 Peitilisi 3:21) (b) Sowtu akisi wi o luku? Saide wi o luku den akisi ya?\n3 Yu a wan yonkuuwan di wani dopu? A moin fu toko taki i wani du a sani de! A wan gaandi te u dopu enke wan Kotoigi fu Yehofa. Beibel taki a wan sani di wi enke Kelesten mu du. Boiti dati a de taanga fanowdu efu u wani pasa a gaan banowtu (Mateyesi 28:19, 20; 1 Peitilisi 3:21). A dopu di i dopu e soi sama taki i paamisi Yehofa taki yu o dini en i hii libi. U sabi taki i wani du san i paamisi Yehofa. Meke u luku wantu akisi di o yeepi i fu si efi i kaba fu dopu. Den akisi na: (1) Mi e fusutan waaleiti bun? (2) A miseefi wani dopu? (3) Mi e fusutan san a wani taki fu paamisi Yehofa taki mi o dini en mi hii libi? Meke u luku den akisi ya.\nMI E FUSUTAN WAALEITI BUN?\n4, 5. (a) Saide a ná gaansama wawan sa dopu? (b) On ten u sa taki wan sama fusutan waaleiti bun?\n4 Beibel nai taki omen yali wan sama mu abi fosi a sa dopu. Odo 20:11 e taki: „A den sani di wan pikin e du, e meke sama sabi sama neen. Den e sabi efu ai du bun. Den e sabi efu ai du sani anga wan kiin ati tu.” Pikinengee seefi poi fusutan san a wani taki fu tyai denseefi bun. Den poi fusutan tu san a wani taki fu paamisi a Gadu di meke den taki den o dini en. Te wan yonkuuwan soi taki a fusutan waaleiti bun, neen a paamisi Yehofa taki a o libi enke fa a wani, da a fiti fu a dopu, bika dopu a wan pelensipali sani.—Odo 20:7.\n5 On ten wan sama fusutan waaleiti bun? A ná gaansama wawan poi fusutan waaleiti bun. Beibel e soi taki den sama di e fusutan waaleiti sabi „fa fu koboloiki den fusutan a wan bun fasi, fu sabi san bun anga san á bun” (Hebrewsama 5:14). Boiti dati, den e angii fu du san bun anga den hii ati. Neen meke sama á poi koli den makiliki fu du ogii. Den ná abi sama fanowdu tu fu taigi den ala yuu taki den mu du sani enke fa Yehofa wani. Neen meke efu wan yonkuuwan wani dopu, a mu e du san Yehofa taki, winsi en mma anga en dda efuso taa gaansama á de ape.—Luku Filipisama 2:12.\n6, 7. (a) Saide sani á be makiliki gi Daniyeli di a be de a Babilon? (b) Fa Daniyeli soi taki a be e fusutan san a wani taki fu dini Yehofa?\n6 Yonkuu sama poi fusutan a waaleiti bun? Kon u luku a toli fu Daniyeli. Kande a be yonkuu di den puu en neen mma anga en dda tyai go a Babilon. Fanafu a dei de, a be e tan anga sama di á be e dini Yehofa. Ma meke u luku a toli fu Daniyeli moo bun. Daniyeli a wan fu den yonkuuwan di den be e tyai a tapu a Babilon. Den be poti en fu a wooko gi kownu (Daniyeli 1:3-5, 13). Efu a Islayeli Daniyeli be de, kande a á be o fende a bun libi di a fende a Babilon.\n7 Ma fa Daniyeli tyai enseefi? A be meke den sama fu Babilon tapu en fu a dini Yehofa? A be meke den swaki a biibi fi en? Noiti. Beibel e taki, a ten di Daniyeli be de a Babilon a „be poti neen ede taki a ná o tyobo enseefi” anga den sani fu den falisi gadu (Daniyeli 1:8). A sani ya e soi taki a be e fusutan san a wani taki fu dini Yehofa.\nWan yonkuuwan di fusutan waaleiti nai du enke a lobi Gadu te a de a komakandaa, ma te a de a sikoo da ai du enke den sama di lobi goontapu (Luku paragraaf 8)\n8. San a toli fu Daniyeli e leli i?\n8 San a toli fu Daniyeli e leli i? Wan yonkuuwan di fusutan waaleiti bun a wan sama di biibi taanga. Winsi sani e miti en, ai du san Yehofa wani. A á de enke wan angama, di e teke a kololu fu a peesi pe a de. A nai du enke a lobi Gadu te a de a komakandaa, ma te a de a sikoo da ai du enke den sama di lobi goontapu. Ma ai tan dini Yehofa winsi tesi e miti en.—Leisi Efeisesama 4:14, 15.\n9, 10. (a) Sowtu wini yonkuuwan o fende te den teke ten pakisei san den du a lasiti leisi di tesi miti den? (b) San dopu wani taki?\n9 Ala sama e meke fowtu, winsi den yonkuu efuso den gaandi (Peleikiman 7:20). Ma efi i wani dopu, da i mu sabi fosi efi i wani libi tuutuu enke fa Yehofa wani. Akisi iseefi a sani ya: ’A wan hii pisi ten kaba mi e du sani enke fa Yehofa wani?’ Denki luku san i be du a lasiti leisi di tesi be miti i. I be man pasa a tesi? Sama be gi i taanga-sikin fu suku balinen aini a goontapu ya enke Daniyeli? Te tesi e miti i, yu e man du sani enke fa Yehofa wani?—Efeisesama 5:17.\n10 Saide a de taanga fanowdu fu sabi den sani ya? Bika den o yeepi i fu si taki dopu, a ná wan lawlaw sani. Te i dopu yu e soi taa sama taki i meke wan mofu anga Yehofa. I paamisi en taki yu o lobi en fu teego. Yu o dini en anga i hii ati (Malikisi 12:30). Den sama di dopu mu du san den paamisi Yehofa.—Leisi Peleikiman 5:4, 5.\nA ISEEFI WANI DOPU?\n11, 12. (a) Saide wan sama mu dopu? (b) San o yeepi i fu si dopu enke fa Yehofa e si en?\n11 Beibel taki den sama di be o dini Yehofa be o dini en sondee taawan dwengi den, winsi den gaandi efuso den yonkuu (Psalm 110:3). Neen meke wan sama di wani dopu, mu dopu fu di enseefi wani. A sani ya e soi taki a de fanowdu fi i ondoosuku saide i wani dopu, moomoo efu yu a wan yonkuuwan di kiya a waaleiti.\n12 Kande i si fa wantu mati efuso i baala anga sisa dopu aini a ten di pasa. Ma yu á mu dopu fu di i si enke i doo a yali fu dopu, efuso fu di taa sama e dopu. San o yeepi i fu si a dopu enke fa Yehofa e si en? Sidon denki saide dopu de taanga fanowdu. A artikel ya anga a taawan di e kon o yeepi i fu si saide dopu de taanga fanowdu.\n13. Fa yu o du sabi efi i wani dopu tuutuu?\n13 Wan sani di o yeepi i fu sabi efu a iseefi wani dopu, a te i ondoosuku den begi fi i. Omen leisi yu e begi Yehofa? Yu e taigi en san de a yu ati tuutuu? Den sani ya o yeepi i fu si efu yu anga Yehofa a tuutuu mati (Psalm 25:4). Na a Beibel Yehofa e moo koboloiki fu piki den begi fu u. Neen meke wan fu den taa sani di o yeepi i fu si efi i wani toon Yehofa mati tuutuu, na a fasi fa yu e leisi a Beibel (Yowsuwa 1:8). A bun fi i akisi iseefi a sani ya: ’Mi e leisi Beibel ala dei? Mi e de na a Osufamii Anbegi anga piisii?’ Den akisi ya o yeepi i fu sabi efu a iseefi wan dopu.\nTE WAN SAMA E PAAMISI YEHOFA TAKI A O DINI EN\n14. Saide dopu anga a paamisi di wan sama e paamisi Yehofa taki a o libi enke fa a wani, a ná aseefi?\n14 Son yonkuuwan á sabi taki a paamisi di yu e paamisi Yehofa taki yu o libi enke fa a wani, anga dopu a ná aseefi. Kande son wan fu den e taki den paamisi Yehofa kaba taki den o libi enke fa a wani, ma den á kaba fu dopu ete. Ma a sani ya kan? A paamisi di wan sama e paamisi Yehofa fu libi enke fa a wani, wani taki wan sama e taigi Yehofa aini begi taki a o dini en fu teego. A dopu na a soi di ai soi taa sama taki na a sani de a paamisi Yehofa. Neen meke a bun fu fusutan a sani ya fosi i dopu.\n15. San yu e taigi Yehofa te yu e paamisi en taki yu o libi enke fa a wani?\n15 Te i paamisi Yehofa taki yu o libi enke fa a wani, yu e taigi en taki neen e taki gi i. Yu e paamisi en taki a dini di yu e dini en na a moo pelensipali sani aini i libi. (Leisi Mateyesi 16:24.) A paamisi ya a ná wan lawlaw sani! (Mateyesi 5:33) Fa i sa soi taki i nai libi gi iseefi moo, ma taki yu e libi gi Yehofa?—Romesama 14:8.\n16, 17. (a) Tyai kon a kiin san a wani taki te wan sama nai libi gi enseefi moo? (b) San wan sama e taigi Yehofa te a paamisi en taki a o libi enke fa a wani?\n16 Kon u taki wan mati gi i wan wagi enke kado. A taigi i taki: „A wagi ya a fi i.” Ma a taigi i tu taki: „I sabi san. Mi ná o gi i a sooto fu a wagi, bika a mi o go e lei a wagi.” I be o si a sani ya enke wan tuutuu kado? Fa i be o si a mati di gi i a kado ya?\n17 Te wan sama paamisi Yehofa taki a o libi enke fa a wani, da a leti enke a taigi Yehofa taki: „Mi e gi i mi libi. Mi a fi i.” Yehofa wani a sama du a sani di a paamisi en. Ma kon u taki a sama ya e du ogii kibiikibii noh? Kande a de anga wan sama di nai dini Yehofa. Kande a teke wan wooko di meke a nai peleiki moo enke fosi. Kande a wooko e tapu en fu go a komakandaa ala yuu. Efu a so sani e waka, da a sama ya nai du san a paamisi Yehofa. A leti enke a gi Yehofa a wagi, neen a holi a sooto. Te u paamisi Yehofa taki wi o libi enke fa a wani, wi e taigi en taki: „Mi libi a fi i. A ná fu mi moo.” Neen meke ala yuu u mu du san Yehofa wani, winsi wi e fii fu du sani taa fasi. U mu de enke Yesesi. A be taki: „Mi á kon a goontapu fu du san mi wani, ma a fu du san a sama di sende mi kon, wani.”—Yohanisi 6:38.\n18, 19. (a) Fa den sani di Rose anga Christopher taki, e soi taki dopu e tyai wini gi sama? (b) Fa yu e si a gaandi di wan sama abi fu dopu?\n18 Den sani ya e soi kiin taki dopu a ná wan lawlaw sani. U mu teke en fu bigi taki wi abi a okasi fu paamisi Yehofa taki wi o libi enke fa a wani, da u dopu. Den yonkuuwan di lobi Yehofa anga di e fusutan san a wani taki fu paamisi en taki den o libi enke fa a wani, nai feele fu dopu. Boiti dati, a nai hati den taki den dopu. Wan yonkuu meisyo Rose di dopu taki: „Mi lobi Yehofa, neen meke sani á de di e meke mi piisii enke a dini di mi e dini en. Anga mi hii ati mi dopu.”\n19 Fa sani waka gi Christopher, a boi di u be taki fi en na a bigin? San ai taki fu a dopu di a dopu di a be abi 12 yali? A taki a switi gi en taki a du a sani de. A toon wan kowownu pionili di a be abi 17 yali. Di a abi 18 yali neen a toon wan dinali. Nownow ai wooko a Betel. A taki: „A dopu di mi dopu na a moo bun sani di mi du. Anga piisii mi e wooko gi Yehofa anga en olikanisâsi.” San i mu du efu yu a wan yonkuuwan di wani dopu? A taa artikel o taki fu a toli de.


U mu kengi a fasi fa u be de fosi | Wakititolen\n„Kengi a fasi fa u be de fosi. U mu tapu anga den sani di u be e du.” —KOLOSESAMA 3:9.\nSINGI: 121, 142\nSaide a olikanisâsi fu wi á de enke den taa olikanisâsi?\nAnga san Kelesten mu luku bun?\nSan o yeepi u fu kengi a fasi fa u be e libi?\n1, 2. San sama e taki fu Yehofa Kotoigi?\nA OMEN sama e si taki Yehofa Kotoigi de taa fasi. Wan man di den e kai Anton Gill be gafa den Kotoigi di be de aini den sitaafuman kampu a Doisilikondee. A be sikiifi taki: „Ná pikin buuse den suudati fu Doisilikondee be e buuse den Yehofa Kotoigi. . . . Aini 1939 a 6000 Kotoigi be de aini den sitaafuman kampu.” A taki winsi fa den suudati be e du omen sowtu ogii anga den Kotoigi, den á be e daai baka gi a Gadu fu den. Sama be sa fitoow den. Den á be e buuya. Den be e yeepi denseefi.\n2 Den sama a Zuid-Afiikan seefi si taki Yehofa Kotoigi de taa fasi. A wan hii pisiten lanti be tapu den Kotoigi fu kon makandaa anga Kotoigi fu wan taa nasi. Ma sonde 18 december 2011, a moo enke 78.000 Kotoigi fu ala sowtu nasi fu Zuid-Afiikan anga taa kondee kon makandaa aini a moo gaan sitadiyon fu Johannesburg. Wan fu den fesiman fu a sitadiyon taki: „Noiti mi si sama tyai denseefi bun so ete enke den Kotoigi. Ala den wei koosi di fiti. Den kiin a hii sitadiyon. Ma a sani di moo foondoo mi, a den somen nasi di kon makandaa.”\n3. Saide a olikanisâsi fu u á de enke taa olikanisâsi?\n3 Sama di á de Kotoigi seefi e si taki Yehofa Kotoigi a hii goontapu e libi na a wan (1 Peitilisi 5:9). Saide wi á de enke den taa olikanisâsi? A fu di Beibel anga a santa yeye fu Gadu e yeepi u fu kengi den manii fu u di Gadu á lobi. Wi e „kengi a fasi fa u be de fosi”, da wi e meke moiti fu toon „nyun sama”.—Kolosesama 3:9, 10.\nU poi kengi u libi\n4. San wi o luku aini a artikel ya? Saide wi o luku a sani ya?\n4 Te u kengi a fasi fa u be de fosi, u mu meke moiti fu wi á libi enke fosi moo. Aini a artikel ya, wi o luku fa u sa kengi a fasi fa u be de fosi. Wi o luku saide a pelensipali fu kengi. Wi o si tu taki wan sama sa kengi, winsi sowtu ogii a be e du. Baka dati wi o luku san den sama di de langa a waaleiti e du fu den á libi enke fa den be e libi fosi moo. Saide a de fanowdu fu luku a toli ya? A fu di son sama di be e dini Yehofa nai dini en moo. A tyali, bika den sama ya bigin libi enke fa den be e libi di den á be sabi Yehofa. Neen meke u mu holi san Beibel e soi wi a pakisei. A taki: „A sama di denki a taampu, mu luku bun a á kai.”—1 Korentesama 10:12.\nLUKU BUN ANGA TAKUU FII\n5. (a) Gi wan ageisitoli di e soi saide u mu kengi a fasi fa u be de fosi. (Luku a fowtow na a bigin.) (b) Fa wan sama di á kengi e tyai enseefi te u luku san sikiifi a Kolosesama 3:5-9?\n5 San i be o du efi i si taki i koosi tyobo efuso e tingi? I be o puu en, ná so noh? A so a de anga den sani di wi e du. Te u si taki wi e du wan sani di Yehofa e buuse, u mu kengi wanten. Pawlesi be taki „u mu fika ala den sani” de. Meke u poti pakisei a tu fu den sani ya: Te sama e didon anga wan sama di en anga en á toow, anga te sama nai libi wan kiin libi.—Leisi Kolosesama 3:5-9.\n6, 7. (a) Fa Pawlesi soi taki a á makiliki fu kengi a fasi fa u be de fosi? (b) Fa Sakura be e libi? San yeepi en fu kengi a fasi fa a be e libi?\n6 Te sama e didon anga wan sama di en anga en á toow. Beibel e soi taki a á fiti te wan sama e didon anga wan taawan di a á toow anga en. Pawlesi be taki Kelesten mu ’kii den pisi fu den sikin’ di be sa meke den du a sani de. A sani ya wani taki a bunbun moiti u mu meke fu feti anga den sowtu fii ya. A á makiliki, ma u poi!\n7 Wi e si taki u poi kengi te u luku fa sani waka anga Sakura, wan sisa a Yapan. * (Luku a maiki a ondoo.) Di a be yonkuu a be e fii enke neen wawan de. A á be wani fii so moo, neen meke a bigin didon anga omen sama fanafu di a be abi 15 yali. A dii leisi a puu bee. A taki: „Fosi, mi be e fii bun te mi be e didon anga den, bika mi be e fii enke sama abi mi fanowdu. Mi be e fii enke den lobi mi. Ma o moo mi be e du a sani ya, o moo mi á be e fii bun.” A so Sakura be e libi te enke a be abi 23 yali. A ten de a bigin sutudeli Beibel anga den Yehofa Kotoigi. A be lobi den sani di a be e leli. Yehofa yeepi en fu tapu anga a fasi fa a be e libi. A yeepi en tu fu a á fii booko-saka. Boiti dati, a yeepi en fu sen á kisi en moo. Nownow Sakura a wan kowownu pionili. A nai fii enke neen wawan de moo. A taki: „Mi e piisii te mi e si ala dei fa Yehofa lobi mi.”\nSAN O YEEPI U FU TAPU ANGA SANI DI Á BUN\n8. San a wantu sani di sa meke Gadu si wi enke sama di nai libi wan kiin libi?\n8 Libi di á kiin. A ná te wan sama didon anga wan sama di a á toow anga en namo, da ai libi wan libi di á kiin. Enke fa Beibel e soi da taa sani de aini tu. Sani enke somoko anga a gi di sama e gi tyobo lafu toli (2 Korentesama 7:1; Efeisesama 5:3, 4). A wani taki ogii di sama e du sondee fu taawan sabi tu. Sani enke a leisi di sama e leisi buku di e meke den e fii fu didon anga taawan. Den sani ya sa meke wan sama libi a wan fasi di á fiti. Den sa meke wan sama pee anga en senpeesi tu. (Kolosesama 3:5) *—Luku a maiki a ondoo.\n9. San sa pasa anga wan sama di á poi holi enseefi fu a á luku fa sama e didon anga denseefi?\n9 Te sama gwenti luku soso sikin fowtow efuso felon, da den e wani du aseefi sani di den e si. Den nai poi holi denseefi moo. Ondoosukuman kon si taki wan sama di gwenti luku den sani ya, de enke wan sama di á poi holi enseefi fu a á somoko efuso diingi sopi. Neen meke a sa tyai ogii gi u. Boiti taki sen sa kisi wan sama di e luku den sani ya, en osulibi ná o waka bun. Den sowtu sama ya nai wooko taanga enke fosi moo. En anga en toowpaa sa paati. Son wan e kii denseefi. Di wan man holi enseefi wan hii yali fu a á luku fa sama e didon anga denseefi, a taki a no fosi ai lesipeki enseefi baka.\n10. San yeepi Ribeiro fu tapu anga a gwenti di a be gwenti luku buku anga felon di e soi fa man anga uman e didon anga denseefi?\n10 A taanga gi omen sama fu den á luku buku efuso felon pe sama e didon anga denseefi. Ma a wan feti di u poi wini. Luku a toli fu Ribeiro di e tan a Balasilikondee. Di a be moo yonkuu, a foloisi komoto a osu, neen a go wooko a wan peesi di e teke gaandi buku fu meke pampila. Aini den gaandi buku ya, a be e si buku pe sama e didon anga denseefi. A taki: „Fosi mi denki, mi á be poi tan mi á luku den buku ya. A fii fu luku den buku ya be taanga. Son leisi mi á be e poi wakiti fu mi uman komoto a osu fu mi be sa go luku felon pe sama e didon anga denseefi.” Ma wan dei di Ribeiro be de a wooko, a si a buku di den e kai A sroto gi wan kolokoe osofamiri aini den gaandi pampila. A teke en neen a bigin leisi. Den sani di a be e leisi meke a bigin sutudeli Beibel anga Yehofa Kotoigi. Ma tokuso a be taanga gi en ete fu fika a gwenti di a be gwenti luku buku di e soi fa man anga uman e didon anga denseefi. San yeepi en? A taki: „Begi, sutudeli Beibel, anga sidon denki den sani di mi leli yeepi mi fu moo lobi den manii fu Yehofa. A sani ya meke mi lobi Yehofa moo den buku anga felon di e soi fa man anga uman e didon anga denseefi.” A Beibel anga a santa yeye yeepi Ribeiro fu kengi a fasi fa a be e libi. Te fu kaba a dopu. Nownow Ribeiro a wan owluman.\nU mu lobi Yehofa anga u hii ati, da u buuse san ai buuse\n11. San o yeepi wan sama fu tapu anga a gwenti di a gwenti luku buku anga felon di e soi fa man anga uman e didon anga denseefi?\n11 A ná sutudeli Beibel wawan yeepi Ribeiro fu tapu anga a gwenti di a be gwenti luku buku anga felon di e soi fa man anga uman e didon anga denseefi. A be e sidon pakisei den sani di ai leisi fu den be sa doo en ati. A be e begi Yehofa fu a yeepi en. A den sani ya yeepi en fu lobi Yehofa moo a lobi di a be lobi den sowtu buku anga den felon ya. Efu u wani tapu anga a gwenti di u gwenti luku den sani ya, u mu lobi Yehofa anga u hii ati, da u buuse sani di á bun.—Leisi Psalm 97:10.\nFIKA TAKUU ATI BOON, KOSI, ANGA LEI\n12. San yeepi Stephen fu tapu anga boon ati anga kosi?\n12 Son sama ati e boon gaw. Te den ati boon, den e taigi taawan hati sani. Den e soso den. Te a sani ya pasa, na a hii osufamii e fii en. Wan man a Australiya di den e kai Stephen be lobi kosi. En ati be e boon gaw. A taki: „Mi anga mi uman paati dii leisi. U be de fu booko toow.” Ma di den bigin sutudeli Beibel anga Yehofa Kotoigi, Stephen bigin meke moiti fu du den sani di ai leli. A taki di a á be sabi Yehofa, en ati be e boon fu lawlaw sani. En ati be e boon te ala en ede e puu somoko. Ma di a bigin du san Beibel taki, neen sani be e go moo bun. A taki: „A osulibi be e go moo bun. Yehofa yeepi mi fu kengi, bika nownow mi ati nai boon gaw moo. A nai taanga gi mi fu holi miseefi.” Nownow Stephen a wan dinali. En uman a wan kowownu pionili omen yali kaba. Den owluman fu Stephen kemeente taki: „Stephen a wan tan pii sama. Ai wooko taanga aini kemeente. A abi sakafasi.” Den taki noiti den si pe en ati boon. Stephen nai gafa taki neen meke moiti fu kengi. A taki: „Noiti mi be o fende den belesi ya efu Yehofa á be yeepi mi fu kengi mi manii.”\n13. Saide takuu ati boon sa tyai ogii gi u? Anga san Beibel taki u mu luku bun?\n13 Beibel e soi taki wi ati á mu e boon gaw. Wi á mu e bali taawan efuso kosi den (Efeisesama 4:31). Den sani ya e tyai ogii. Aini a ten ya a omen sama e si enke a wan kowownu sani te yu ati boon efuso te yu ligei anga taawan. Ma a sani ya nai gi Yehofa gaandi. Neen meke omen baala anga sisa kengi a fasi fa den be e libi fosi. Den toon nyun sama.—Leisi Psalm 37:8-11.\n14. Wan ogii sama poi kengi?\n14 Wan baala di den e kai Hans a wan owluman aini wan kemeente a Oostenrijk. A fesiman fu den owluman aini en kemeente taki: „Hans a wan fu den moo tan pii baala di mi sabi.” Ma a ná ala yuu Hans be de so. Di a be moo yonkuu, a be lobi diingi duungu. Te a be duungu a be e suku toobi. Wan leisi di a be duungu, en ati boon te neen a kii en uman. Den be leisi 20 yali sitaafu gi en, ma a sani ya á yeepi en fu kengi en manii. Te fu kaba en mma sende wan owluman go luku en. A so Hans bigin sutudeli Beibel. A taki: „A be taanga gi mi fu kengi a fasi fa mi be de fosi. Ma wantu tekisi aini Beibel gi mi taanga-sikin. Wan fu den a Yesaya 55:7, pe sikiifi taki: ’Meke a sama di e du ogii tapu anga den ogii di ai du.’ A taawan a 1 Korentesama 6:11 pe sikiifi taki: ’Son wan fu u be e du den sani ya.’ A tekisi ya e taki fu den sama di be fika den ogii di den be e du. A omen yali Yehofa holi pasensi anga mi. En santa yeye yeepi mi fu toon wan nyun sama.” Hans dopu aini sitaafu-osu, neen den losi en di a koti sitaafu 17 yali anga afu. A taki: „Ai bigi gi mi taki Yehofa gi mi paadon.”\n15. San a wan taa sani di sama e du te den á kengi ete? San Beibel e taki fu a sani ya?\n15 Lei a wan taa sani di sama mu kengi te den e meke moiti fu toon nyun sama. A omen sama e lei fu den á mu pai lantimoni. Son leisi den e lei fu di den á wani fende sitaafu fu wan sani di den du. Ma Yehofa na „a Gadu fu a tuu” (Psalm 31:5). Neen meke a wani ala den sama di e dini en taki a tuu. A á wani den lei (Efeisesama 4:25; Kolosesama 3:9). Winsi sen o kisi u, efuso winsi a á makiliki, u mu taki a tuu ala yuu.—Odo 6:16-19.\nSAN YEEPI DEN FU WINI A FETI\n16. San o yeepi u fu kengi a fasi fa u be de fosi?\n16 Useefi ná abi a kaakiti fu kengi a fasi fa u be de fosi. Sakura, Ribeiro, Stephen, anga Hans be mu meke taanga moiti fu kengi a fasi fa den be e libi. Na a Wowtu fu Gadu anga a santa yeye yeepi den fu kengi (Lukasi 11:13; Hebrewsama 4:12). Efu u wani Yehofa yeepi u tu, u mu leisi Beibel ala dei, sidon denki den sani di u leisi, da u begi Gadu fu a gi u koni anga kaakiti fu du den sani di u leli (Yowsuwa 1:8; Psalm 119:97; 1 Tesalonikasama 5:17). A Wowtu fu Gadu anga a santa yeye o yeepi u tu te wi e seeka gi den komakandaa, anga te wi e go a komakandaa (Hebrewsama 10:24, 25) U wani wooko anga den taa sani di Yehofa gi u tu, sani enke den buku fu u, JW Broadcasting, JW Library, anga jw.org.—Lukasi 12:42.\nSan o yeepi u fu kengi a fasi fa u be e libi? (Luku paragraaf 16)\n17. San wi o luku aini a taa artikel?\n17 Aini a artikel ya, u taki fu wantu manii di Kelesten á mu abi efu den wani Yehofa lobi den. Ma moo sani de di u mu du. U mu toon nyun sama. U hii libi mu soi taki u kengi. Aini a taa artikel wi o luku fa u sa du a sani ya.\n^ paragraaf 7 Den kengi wantu nen aini a artikel ya.\n^ paragraaf 8 Luku a pisi, „Fa wan sma kan tapu nanga a gwenti fu prei nanga en syenpresi?”, aini a buku Meki Gado tan lobi yu bladzijde 249, 250.


Waka a den sama baka di be e du sani enke fa Yehofa wani | Sutudi\nLEISI AINI Afrikaans Basatongo (Kamerun) Bauletongo Bislamatongo Bulutongo Choltongo Dangmetongo Drehu-tongo Efiktongo Eksosatongo Ewetongo Fontongo Fransitongo Garifunatongo Gatongo Groenlandtongo Haiti Kriorotongo Hawsatongo Hmong (wit) Ibantongo Igbotongo Ingrisitongo Isokotongo Italiatongo Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikaondetongo Kikongotongo Kimbundutongo Kisitongo Kisongetongo Kongotongo Krio Kwangalitongo Kwanyamatongo Lambatongo Laostongo Lingalatongo Lufaletongo Lundatongo Maltatongo Mambwe-Lungutongo Mamtongo Masatektongo (Huwatala) Mauritius Kriorotongo Mbunda Mende Misotongo Miyanmartongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ndongatongo Ngaberetongo Ngangela Nidebeletongo Nisematongo Nyanekatongo Okanisitongo Otetelatongo Pidgin (Kameroen) Potogisitongo Quichua (Imbabura) Seisyel-èilanti Kriorotongo Sepeditongo Sesotho (Lesotho) Setswanatongo Sibembatongo Silositongo Sinyanyatongo Spanyorotongo Sramakatongo Sulutongo Swahilitongo (Kongo) Swatitongo Syitongatongo Tahititongo Talapanektongo Tiftongo Totonaktongo Toyolabaltongo Tsongatongo Tsyilubatongo Twitongo Tyokwetongo Tzeltaltongo Umbundutongo Urhobotongo Urundtongo Vendatongo Walisitongo Wayuunaikitongo Welshtongo Yorubatongo\n„Te wan sama e du sani enke fa i wani, i nai fika a sama de.”—PSALM 18:25\nSama se u mu teke?\nFu saide Abner á be e holibaka gi David enke fa Yonatan be e holibaka gi en?\nSowtu manii o yeepi u fu du sani enke fa Yehofa wani? Fa den o yeepi u?\n1, 2. Fa David soi taki a be wani du sani enke fa Yehofa wani? (Luku a fowtow na a bigin.)\nSAUL be wani kii David. A teke 3000 suudati neen den go suku David aini a sabana fu Yuda. Wan neti, neen David anga den man fi en si pe Saul anga den suudati fi en be sete kampu. A ten de Saul anga den suudati fi en be e siibi. David anga Abisai waka saafi pasa den suudati, te enke den doo pe Saul be e siibi. Abisai taigi David taki: „Meke mi sutu en fasi a doti anga a lansi. Wan leisi sai. A ná o de fu mi sutu en tu leisi.” Ma David á be wani a kii Saul. A taigi Abisai taki: „Fika en, ná kii en. I si sama du sani anga wan sama di Yehofa salufu kaba, da a á fende en sitaafu.” David taigi en tu taki: „Te mi pakisei fa Yehofa e si sani, da noiti mi o langa mi ana du ogii anga a sama di Yehofa salufu!”—1 Samuweli 26:8-12.\n2 David be sabi fa a mu tyai enseefi efu a be wani libi enke fa Yehofa wani. A be sabi taki a mu lesipeki Saul. A á be e denki fu du ogii anga en. Saide? Bika a Yehofa be poti Saul enke kownu. A so Yehofa wani u lesipeki den sama di a gi faantiwowtu aini a ten ya.—Leisi Psalm 18:25.\n3. Fa Abisai soi taki a be e holibaka gi David?\n3 Abisai be e lesipeki David, bika a be sabi taki a David Yehofa be salufu fu toon Kownu. Ma baka di David toon Kownu, a du wantu gaan sondu. A siibi anga a uman fu Uriya. Boiti dati, a taigi Yowab fu sete sani fu meke Uriya dede te den be o go feti (2 Samuweli 11:2-4, 14, 15; 1 Koloniki 2:16). Kande Abisai be yee san David du, bika en anga Yowab a be baala. Ma tokuso a be e lesipeki David ete. A be sa puu David enke kownu, bika David be poti en enke wan fu den edeman fu den suudati fi en. Ma noiti a du a sani de. A be e saka enseefi a David ondoo. A be e feti anga den feyanti fu David fu den á fende David kii.—2 Samuweli 10:10; 20:6; 21:15-17.\n4. (a) Fa David soi taki a be e du sani enke fa Yehofa wani? (b) San wi o luku aini a artikel ya tu?\n4 David du sani enke fa Yehofa wani te enke a dede. Di a be yonkuu, a be kii wan gaan gadyaa man di den e kai Goliyat, bika a man ya be e wisiwasi Yehofa anga den Islayelisama (1 Samuweli 17:23, 26, 48-51). Di David be e tii enke kownu, Yehofa be sende a polofeiti Natan fu kaasi en, bika a be du wantu gaan sondu. David á daaidaai fu piki taki a sondu. A hati en taki a be du den ogii de (2 Samuweli 12:1-5, 13). Di David kon gaandi, a be gi omen gudu fu den meke a tempel fu Yehofa (1 Koloniki 29:1-5). Den sani ya e soi taki winsi David be du wantu gaan sondu, tokuso a be e meke moiti fu libi enke fa Yehofa wani (Psalm 51:4, 10; 86:2). Aini a artikel ya, wi o luku fa u sa waka a David baka. Wi o luku fa u sa waka a wantu taa sama baka tu di be e libi aini a ten fu David. Ala den sama ya be e si Yehofa enke a moo pelensipali sama di den mu aliki. Boiti dati, wi o taki fu wantu manii di o yeepi u fu libi enke fa Yehofa wani.\n5. San a toli fu Abisai e leli u?\n5 Di Abisai be wani kii Saul, a wani a be wani soi David taki neen ai holibaka gi. Ma David be sabi taki a fowtu fu kii „a sama di Yehofa salufu”, neen meke a á meke Abisai kii a kownu (1 Samuweli 26:8-11). A sani ya e leli u wan pelensipali sani. Wi e leli taki u mu sidon denki den sani di sikiifi aini Beibel te u wani sabi sama u mu moo aliki.\nA Yehofa na a moo pelensipali sama di u mu aliki\n6. Anga san u mu luku bun, te wi e holibaka gi u famii anga u mati?\n6 Fu di u lobi u mati anga u famii, meke wi e wani holibaka gi den. Ma fu di wi a sondu sama, meke wi ati sa koli u (Yelemiya 17:9). Neen meke efu wan sama di u lobi du wan ogii, neen a gwe fika a kemeente, da wi á mu feegete taki a Yehofa na a moo pelensipali sama di u mu aliki.—Leisi Mateyesi 22:37.\n7. Fa wan sisa du san Yehofa wani winsi fa a be taanga gi en?\n7 Efu den puu wan famii fi i aini a kemeente, yu abi a okasi fu soi Yehofa taki yu o du sani enke fa a wani. Wan leisi a mma fu wan sisa den e kai Anne, telefon en. A taigi en taki a wani kon luku en. Ma en mma a ná be Kotoigi moo.  (Luku a pisi ete wan pelensipali sani.) En mma taki a be e kusumi, bika den famii fi en á be wani taki anga en. Tyali be kisi Anne di en mma taigi en a sani de. Neen Anne taigi en mma taki a o sikiifi wan biifi gi en. Fosi Anne sikiifi a biifi, a sidon denki san Beibel e taki fu a toli de (1 Korentesama 5:11; 2 Yohanisi 9-11). A taigi a mma aini a biifi taki neen gwe fika den famii fi en, bika a du wan gaan sondu, ma a á wani kengi a fasi fa ai libi. Anne taigi en mma taki a wan enkii fasi fa a sa piisii baka, a te a daai kon dini Yehofa.—Yakowbesi 4:8.\n8. Sowtu manii o yeepi u fu du san Yehofa wani?\n8 Den sama aini a ten fu David di be e libi enke fa Gadu wani be abi sakafasi, switifasi anga deki-ati. Meke u go luku fa den manii ya o yeepi u fu du san Yehofa wani.\nU MU ABI SAKAFASI\n9. Saide Abner be wani kii David?\n9 Yonatan be si di David tyai a ede fu Goliyat gi Kownu Saul. A edeman fu den suudati di den e kai Abner be si a sani ya tu. Yonatan be toon David mati. A be e holibaka gi David winsi san be e pasa (1 Samuweli 17:57–18:3). Ma Abner á be e holibaka gi David. Boiti dati a be e holibaka gi Saul di Saul be wani kii David (1 Samuweli 26:1-5; Psalm 54:3). Yonatan anga Abner be sabi taki a David Yehofa be wani toon kownu baka Saul. Ma di Saul dede, Abner á holibaka gi David. A moiti a be e meke fu poti Isboset a manpikin fu Saul enke kownu. Kande Abner seefi be wani toon kownu, bika a be sibii anga wan fu den uman fu Saul (2 Samuweli 2:8-10; 3:6-11). Fu saide Abner á be e holibaka gi David enke fa Yonatan be e holibaka gi en? A di Yonatan be wani du san Yehofa wani, meke a be e holibaka gi David. A be abi sakafasi. Ma Abner á be wani du san Yehofa wani. A á be abi sakafasi tu.\n10. Saide Absalom á be e aliki Gadu?\n10 Fu di Absalom, a manpikin fu kownu David, be abi heimembee, meke a á be e aliki Yehofa. A be wani toon kownu, neen meke ’a poti asi e tyai a wagi fi en, neen a poti 50 suudati e lon na a wagi fesi’ (2 Samuweli 15:1). A koli omen Islayelisama fu holibaka gi en. Boiti dati, a be e meke moiti fu kii en dda, anga ala fa a be sabi taki a Yehofa be poti en enke kownu.—2 Samuweli 15:13, 14; 17:1-4.\n11. San wi e leli fu Abner, Absalom anga Baruk?\n11 Wan sama di ná abi sakafasi, efuso e wani basi taawan, ná o poi du san Yehofa wani. U lobi Yehofa, neen meke wi á wani de enke Abner anga Absalom di be abi takuu manii anga ogii-ati. Ma u mu luku bun fu wi á suku fu kon gudu efuso suku balinen aini a goontapu ya. A sani ya sa poli wi anga Yehofa. Wan hii pisi ten a seketasi fu Yelemiya di den e kai Baruk á be e dini Yehofa anga piisii moo, bika a be wani sani di a á be abi. Yehofa be taigi Baruk taki: „Yee! Mi o booko den sani di mi meke. Mi o hali den sani di mi paandi puu. Na a sani de mi o du na a hii kondee. Ma i dati e suku gaan sani. Ná suku den sani de moo” (Yelemiya 45:4, 5). Baruk aliki Yehofa. Useefi mu aliki Yehofa tu, bika dyonson a o poli a hii goontapu.\nYu e soi switifasi gi i baala te i taigi en fu a go a den owluman fu den yeepi en. A so yu e du san Yehofa wani tu\n12. Saide u ná o poi du san Yehofa wani efu wi e denki useefi namo?\n12 Daniel, wan baala di e tan a Meksikow be mu luku efu a be o aliki Yehofa. A be wani toow anga wan meisyo di á be e dini Yehofa. Daniel taki: „Winsi fa mi be bigin pionili, tokuso mi be e sikiifi biifi gi a meisyo ete.” Ma bakaten Daniel be kon fusutan taki neen seefi a be e denki. A á be e booko en ede fa Yehofa e denki fu a toli. A be mu soi sakafasi. Neen meke a go taki anga wan owluman di abi ondoofeni. Daniel taki: „A owluman meke mi fusutan taki efu mi wani du san Yehofa wani, da mi á mu sikiifi biifi gi a meisyo moo. Baka di mi begi omen leisi, anga di mi kee omen leisi, neen mi fika a meisyo. A á teke langa, neen mi bigin du a peleikiwooko anga piisii baka.” Nownow Daniel a wan kelen-owluman. A toow anga wan uman di lobi Yehofa.\nWI O SOI SWITIFASI GI TAAWAN TE WI E DU SAN YEHOFA WANI\nEfi i sabi taki i mati du wan gaan sondu, yu o taigi en fu a go taki anga den owluman fu den yeepi en? (Luku paragraaf 14)\n13. Fa Natan soi lesipeki gi David sondee fu taangayesi Yehofa?\n13 Te wi e du san Yehofa wani, wi o holibaka gi taawan tu. Wi o soi switifasi gi den te wi e yeepi den. A polofeiti Natan be du san Yehofa wani, ma a be e lesipeki David tu. David be puu wan man uman neen ana, neen a kii a man. Di David du a sani ya, neen Yehofa sende Natan fu kaasi David. Natan be abi deki-ati, bika a du san Yehofa taigi en. Ma a be wooko anga koni, bika a á taki goofu anga David. A taki switi anga en di a pii ain gi en. A be wani yeepi en fu a fusutan taki a wan gaan ogii a du. Neen meke a gi en wan toli fu wan guduman di be fufuu a wan kodo sikapu fu wan pootiman. Di David yee a toli ya, en ati boon na a guduman. Neen Natan taigi en taki: „A yu na a man!” Neen fosi David fusutan taki a du wan gaan sondu.—2 Samuweli 12:1-7, 13.\n14. Fa i sa holibaka gi i mati anga i famii sondee fu taangayesi Yehofa?\n14 Iseefi poi soi switifasi gi taawan sondee fu taangayesi Yehofa. Kon u taki i sabi taki wan baala du wan gaan sondu. Efu a baala ai famii efuso i mati, da kande yu o wani holibaka gi en. Ma i sabi taki a san Yehofa wani fosi i mu du. Leti enke Natan i mu aliki Yehofa, ma i mu yeepi i baala tu. Taigi en taki a á mu daaidaai fu go a den owluman fu den yeepi en. Efu a á go, da a yu mu taigi den owluman. Te i du a sani ya, da yu e soi taki yu e du san Yehofa wani. Boiti dati, i soi switifasi gi i baala tu, bika den owluman o yeepi en a wan switifasi fu a toon wan mati fu Yehofa baka.—Leisi Lefitikesi 5:1; Galasiyasama 6:1.\nU MU ABI DEKI-ATI FU DU SAN YEHOFA WANI\n15, 16. Saide Husai be mu abi deki-ati efu a be wani aliki Yehofa?\n15 Husai a be wan fu den mati fu David di be e holibaka gi en. Di wantu sama be wani poti Absalom enke kownu, Husai be mu abi deki-ati fu holibaka gi David. A be mu abi deki-ati fu du san Yehofa wani. A be sabi taki David be lowe fu di Absalom anga den suudati fi en be kon a Yelusalem (2 Samuweli 15:13; 16:15). Ma san Husai du? A gwe fika David neen a go holibaka gi Absalom? Nono. Anga ala fa David be kon gaandi, anga ala fa omen sama be wani kii en, Husai tan holibaka gi en. A be sabi taki a Yehofa be poti David enke Kownu. Na a sani de meke a meke moiti fu go miti David na a Oleifi-mongo.—2 Samuweli 15:30, 32.\n16 David be begi Husai fu a daai go a Yelusalem baka. Te a be go a Yelusalem da a be mu du enke en anga Absalom a mati. A be mu koli Absalom fu du san a taki, da a á be o aliki Akitofel. Husai be abi deki-ati, neen meke a du san David taigi en, winsi fa den be sa kii en. A so a aliki Yehofa tu. David be begi Yehofa fu yeepi Husai. Fu di Yehofa aliki a begi fu David, meke Absalom be du den sani di Husai be taki, a á be aliki Akitofel.—2 Samuweli 15:31; 17:14.\n17. Saide u mu abi deki-ati efu u wani du san Yehofa wani?\n17 Efu u wani aliki Yehofa moo u famii, den sama a wookope efuso gaanlanti, da u mu abi deki-ati. Di Taro, wan baala a Yapan be nyoni, a be e du ala san a be poi fu meke en mma anga en dda fii bun. A be e du ala san den be e taigi en. A ná dwengi den be e dwengi en, ma a di a be lobi den meke a be e holibaka gi den. Ma di a bigin sutudeli Beibel anga den Kotoigi, neen en mma anga en dda taigi en taki a á mu mumui anga den Kotoigi moo. A sani ya be meke a fii booko-saka. A be taanga gi Taro fu taigi en mma anga en dda taki a o go a den komakandaa. A taki: „Ná pikin boon den ati boon. A omen yali langa den á be wani mi go luku den. Mi be e begi Yehofa fu a yeepi mi fu mi á gi abaa. Nownow mi sa go luku den bika den ati nai boon a mi moo.”—Leisi Odo 29:25.\n18. Sowtu wini i fende fu a artikel ya?\n18 Leti enke David, Yonatan, Natan anga Husai, wi o fii bun te wi o du san Yehofa wani. Noiti u mu de enke Abner anga Absalom, bika den á be e aliki Yehofa. A tuu taki wi e meke fowtu, bika wi a sondu sama. Ma meke u du san u poi fu soi Yehofa taki a moo pelensipali sani aini u libi na a du di u wani du san ai taki.\n^  (paragraaf 7) Son wan fu den nen aini a artikel ya kengi.\nTe wi e du san Yehofa wani anga te wi abi sakafasi da u ná o du san useefi wani, ma wi o luku san Yehofa wani u du\nTe wi e du san Yehofa wani anga te wi abi switifasi, da wi o meke moiti fu yeepi taawan. Wi o meke moiti tu fu libi anga den enke fa Yehofa wani\nTe wi e du san Yehofa wani anga te wi abi deki-ati, da wi o aliki en winsi fa a taanga efuso winsi wi e feele


Soi taki yu e biibi den sani di Yehofa paamisi u | Wakititolen\nFa a toli fu Nowa e yeepi u fu fusutan san a tuutuu biibi?\nFa u mu soi taki wi e biibi?\nSaide biibi anga lobi pelensipali?\n1. Fa u mu si a biibi di wi e biibi?\nA NÁ ala sama e biibi (2 Tesalonika 3:2). Ma Yehofa e yeepi ala den sama di e dini en fu taanga den biibi (Romesama 12:3; Galasiyasama 5:22). Ai bigi gi u taki Yehofa yeepi u fu u biibi taanga.\n2, 3. (a) Sowtu wini wi e fende fu di wi e biibi? (b) Sowtu akisi wi o luku?\n2 Yehofa meke en Manpikin Yesesi dede gi u. A taki a o gi ala den sama di e biibi Yesesi, paadon fu den sondu. A dede fu Yesesi e gi libisama a okasi fu toon Yehofa mati anga fu libi fu teego (Yohanisi 6:44, 65; Romesama 6:23). Yehofa abi tyali-ati tuutuu. Wi a sondu sama, neen meke a dede u be mu dede, ma toku Yehofa si taki u poi du bun sani (Psalm 103:10). A yeepi u fu sabi san na a bun nyunsu di abi fu du anga Yesesi. A soi u tu san a dede fi en wani taki. Di u bigin biibi Yesesi, u bigin waka neen baka. Fanafu den ten de neen wi e angii fu libi fu teego!—Leisi 1 Yohanisi 4:9, 10.\n3 Ma san a wantu taa sani di u mu sabi fu biibi? A te wan sama sabi san Gadu o du gi en aini a ten di e kon, da dati wani taki ai biibi? On ten u sa taki wan sama e biibi tuutuu?\n’BIIBI AINI YU ATI’\n4. Fa wan sama di e biibi mu tyai enseefi?\n4 A ná te u sabi san Yehofa anga Yesesi o du gi u, da dati wani taki wi e biibi, ma u mu meke moiti fu libi enke fa den soi u tu. Apostel Pawlesi taki: „Efu yu e taigi sama anga mofu a publiki taki Yesesi a Masaa, neen yu e biibi aini yu ati taki Gadu weki en puu a dede, da yu o fende a libi. Bika anga a ati wan sama e biibi, fu Gadu sa si en enke bun sama. Ma anga mofu wan sama e soi a publiki taki a abi biibi di o meke a kon fii.”—Romesama 10:9, 10; 2 Korentesama 4:13.\n5. Saide biibi pelensipali? Gi wan ageisitoli di e soi san u mu du fu u biibi taanga?\n5 Efu u wani libi fu teego aini a nyun goontapu fu Gadu, u biibi mu taanga. Biibi de enke wan boomiki. Efu u wani a goo bun, u mu e nati en. Ma efu u nai nati en, a o dede. A so u mu meke moiti fu solugu a biibi fu u bun, da u ’biibi o taanga’.—Titesi 2:2; 2 Tesalonikasama 1:3; Lukasi 22:32; Hebrewsama 3:12.\nBEIBEL E SOI SAN A BIIBI\n6. San a den tu sani di Hebrewsama 11:1 taki fu biibi?\n6 Hebrewsama 11:1 e soi san a biibi. (Leisi.) (1) Biibi „a te wan sama abi a fitoow taki den sani di ai howpu, o kon tuu”. Wantu fu den sani di wi e howpu a den sani di Gadu paamisi u. Wan fu den sani ya, na a biibi di wi e biibi taki ogii ná o de moo. Wi e biibi tu taki wan nyun goontapu o kon. (2) Biibi „a te wan sama abi buweisi taki den sani di á nai si, de tuutuu”. U sabi taki Yehofa Gadu, Yesesi Kelestesi, den engel anga a Kownukondee a hemel de tuutuu, winsi u nai si den (Hebrewsama 11:3). Fa u sa soi taki wi e biibi den sani di Gadu paamisi u, winsi fa u nai si den? Na a fasi fa wi e tyai useefi, den sani di wi e taki anga den sani di wi e du.\n7. Fa a toli fu Nowa e yeepi u fu fusutan san biibi wani taki? (Luku a fowtow na a bigin.)\n7 San wi e leli fu a biibi fu Nowa? Apostel Pawlesi: „A di Nowa be e biibi, meke a soi taki a be e lesipeki Gadu. A meke wan ark fu kibii en osufamii di Gadu wasikoi en gi wan sani di a á be si ete” (Hebrewsama 11:7). A di Nowa be e biibi san Yehofa be taigi en meke a meke wan gaan ark. Kande den sama di be e tan koosube fi en be e akisi en saide a be e meke a ark. Nowa á be e de pii. Beibel taki, Nowa a be wan „peleikiman fu leti-du” (2 Peitilisi 2:5). A wasikoi sama taki Gadu be o kii den ogii sama anga wan fuudu. Kande a taigi den pilisisi san Yehofa be taigi en: „Mi o kii ala sama bika den meke a goontapu kon lai anga soso ogii.” A be taigi en tu taki: „Mi o meke wan gaan fuudu sungu a hii goontapu, fu kii ala sani di e libi a goontapu. Ala den sani di e libi a goontapu o dede.” Kande Nowa taigi den sama san den mu du tu fu tan a libi. Yehofa taki: „I mu go aini a ark.”—Genesesi 6:13, 17, 18.\n8. San Yakowbesi taki fu biibi?\n8 Yakowbesi taki fu biibi tu. A gei a baka di Pawlesi sikiifi a Beibel buku Hebrewsama, neen Yakowbesi sikiifi taki: „Soi mi taki yu e biibi sondee fu du wan sani, da mi o du sani soi i taki mi e biibi” (Yakowbesi 2:18). Yakowbesi taki a ná te wan sama sabi sani namo, da ai biibi. Bika den ogii yeye sabi taki Gadu de, ma den nai biibi Yehofa. A moiti den e meke fu sani á waka enke fa Yehofa wani (Yakowbesi 2:19, 20). Wan sama di e biibi, e du sani di e meke Gadu piisii. Na a sani ya Abalaham be e du. Yakowbesi taki: „U dda Abalaham be gi en manpikin Isaki enke ofaandi a wan altari. Di a du a sani ya, neen Gadu kai en wan leti-ati sama, ná so noh? Yu e si taki a ná biibi namo a be e biibi, ma a be e du sani tu fu soi taki ai biibi.” Baka dati Yakowbesi taki a ná abi nawan wini te wan sama nai du sani fu soi taki ai biibi. A taki: „Leti enke fa a sikin fu wan sama dede te a nai boo moo, a leti so a biibi fu wan sama dede tu te a nai du san ai biibi.”—Yakowbesi 2:21-23, 26.\n9, 10. San a wani taki fu soi taki yu e biibi a Manpikin?\n9 Baka 30 yali, neen Yohanisi sikiifi den Beibel buku: Yohanisi, 1 Yohanisi, 2 Yohanisi anga 3 Yohanisi. Leti enke den taa man di sikiifi Beibel, a so Yohanisi be sabi san biibi wani taki. A omen leisi a sikiifi wan Giiki wowtu di e soi saide biibi de taanga fanowdu.\nWi e biibi a Manpikin te wi e aliki Yesesi\n10 Yohanisi be sikiifi taki: „A sama di e biibi a manpikin fu Gadu, o libi fu teego. A sama di nai aliki a manpikin ná o fende a libi, ma Gadu o puu boon ati neen” (Yohanisi 3:36). Efu wi e biibi Yesesi, da u mu du san a taki. Den tekisi di Yohanisi sikiifi e soi taki a omen leisi Yesesi taki, efu wan sama wani libi fu teego, a mu soi taki ai biibi en anga en Dda.—Yohanisi 3:16; 6:29, 40; 11:25, 26; 14:1, 12.\n11. Fa u sa soi taki ai bigi gi u taki Yehofa yeepi u fu sabi a waaleiti?\n11 Yehofa e yeepi u anga en santa yeye fu sabi en anga en Manpikin. Ai yeepi u fu biibi en anga en manpikin tu (Leisi Lukasi 10:21.) Fa u sa soi taki den sani di Yehofa du gi u, e bigi gi u? U mu e gi en daa naamo fu di a gi wi a okasi fu wi anga en toon mati. A Yesesi, „a Moo Pelensipali Fesiman fu a biibi fu wi” a koboloiki fu du a sani ya (Hebrewsama 12:2). U mu e meke moiti fu taanga u biibi. U mu begi Yehofa fu a yeepi u. Boiti dati u mu e sutudeli en Wowtu tu.—Efeisesama 6:18; 1 Peitilisi 2:2.\nPaati a bun nyunsu na ala peesi fu soi taki yu e biibi (Luku paragraaf 12)\n12. Fa u sa soi taki wi e biibi?\n12 U mu e du sani fu soi taki wi e biibi Yehofa anga u hii ati. Wi e peleiki a bun nyunsu, fu yeepi sama fu waka a Yesesi baka. Boiti dati wi e „du bun gi taawan, moomoo den sama di wi anga den de na aseefi biibi” (Galasiyasama 6:10). U mu meke moiti fu „kengi a fasi fa u be de fosi. U mu tapu anga den sani di u be e du” tu. A sani ya o yeepi u fu wi anga Yehofa á poli.—Kolosesama 3:5, 8-10.\nA PELENSIPALI FU BIIBI GADU\n13. Saide u mu „biibi Gadu”? San Beibel e taki fu biibi?\n13 Beibel taki: „Sondee biibi wan sama á poi meke Gadu piisii. Bika wan sama di e dini Gadu mu biibi taki a de tuutuu. A mu biibi tu taki ai pai den sama di e suku en anga den hii ati” (Hebrewsama 11:6). Beibel e soi taki wan tuutuu Kelesten mu e ’biibi Gadu’. Wan sama á poi kai enseefi Kelesten efu a nai biibi (Hebrewsama 6:1). Ma boiti biibi, u mu meke moiti fu abi taa fasi di o yeepi u fu toon Yehofa mati.—Leisi 2 Peitilisi 1:5-7; Yudasi 20, 21.\n14, 15. San wi e si, te u maiki lobi anga biibi?\n14 Den sama di sikiifi Beibel taki fu biibi moo den taa fasi di wan Kelesten mu abi. Ma a sani ya wani taki, a biibi na a moo pelensipali sani gi wan Kelesten?\n15 Pawlesi be maiki biibi anga lobi. A sikiifi taki: „Winsi mi biibi taanga te mi e puu gaan mongo poti a wan taa peesi, neen mi á lobi taawan, da a fu soso. Mi ná abi nawan wini” (1 Korentesama 13:2). Yesesi taki „a moo gaan weiti” na a lobi di u mu lobi Gadu (Mateyesi 22:35-40). Lobi e yeepi u fu abi omen taa moin fasi di Gadu lobi. Beibel taki lobi e „biibi ala sani”. A sani ya e soi taki lobi e yeepi u fu biibi ala den sani di Gadu sikiifi aini Beibel.—1 Korentesama 13:4, 7.\n16, 17. San Beibel e taki fu biibi anga lobi? Sowtu wan fu den moo pelensipali? Saide a moo pelensipali?\n16 Biibi anga lobi a tu pelensipali sani. Son leisi te den man di sikiifi Beibel be e taki fu biibi, den be e taki fu lobi tu. Pawlesi be taigi den baala anga sisa taki: „Meke a biibi anga a lobi di wi abi, de enke wan sani di u wei fu kibii u boo fu ati” (1 Tesalonikasama 5:8). Peitilisi be taki fu Yesesi taki: „Noiti wi á si en, ma tokuso u lobi en. Anga ala fa u nai si en nownow, tokuso wi e biibi en” (1 Peitilisi 1:8). Yakowbesi be akisi den salufu baala anga sisa fi en taki: „Gadu be teke den sama di goontapu e si fu pootiman, neen a meke den toon gudu sama fu di den e biibi. A meke den fende a Kownukondee di a paamisi den sama di lobi en, na so noh?” (Yakowbesi 2:5). Yohanisi sikiifi taki: „Gadu taigi u taki u mu biibi aini a nen fi en Manpikin Yesesi Kelestesi. A taki u mu lobi useefi.”—1 Yohanisi 3:23.\n17 Pawlesi be sikiifi taki: „Ma a den dii sani ya o tan: biibi, howpu, anga lobi. Ma a moo gaanwan fu ala den, a lobi” (1 Korentesama 13:13). Aini a ten di e kon, a ná o de fanowdu fu biibi den sani di Yehofa paamisi u fu a nyun goontapu moo, bika ala den sani de o pasa. Wi o fende a switi libi di Gadu paamisi u. Ma a fu teego u mu soi taki u lobi Gadu anga a foluku fi en.\nYEHOFA BELESI A BIIBI FU U\n18, 19. Sowtu wini a foluku fu Gadu e fende fu di den e biibi en? Sama u mu gafa gi a sani ya?\n18 Aini a ten ya, a foluku fu Yehofa e biibi a Kownukondee fi en. Den e holibaka gi en. Den lobi denseefi tu. Den e meke a santa yeye fu Gadu tii den, neen meke den poi du den sani ya (Galasiyasama 5:22, 23). Sowtu wini den e fende fu a biibi di den e biibi Gadu? Nownow, a moo enke aitin miliyun baala anga sisa a hii goontapu e libi na a wan aini den kemeente. A sani ya e soi taki, biibi anga lobi pelensipali.\n19 A di Gadu e yeepi u meke u poi libi na a wan. Neen u mu gafa gi a sani ya (Yesaya 55:13). Ai bigi gi u taki a ’fii wi fu di wi e biibi’ (Efeisesama 2:8). Yehofa o yeepi moo sama fu biibi en, te enke a hii goontapu lai anga leti-ati sama di ná abi sondu. Den sama ya o gafa Yehofa anga piisii fu teego!\nBiibi Gadu anga en manpikin: Te wi e teke den sani di Yehofa anga en manpikin du gi u fu bigi, anga te wi e meke moiti fu taki efuso du sani enke Yesesi


Holibaka gi Yehofa, a sama di abi a leti fu tii | Wakititolen\n„Yehofa wi Gadu, a yu fiti fu kisi ala gaandi, anga gafa anga makiti bika a yu meke ala sani. A di i be wani, neen ede meke den de. A yu meke den.”—OPENBARING 4:11.\nSaide a Yehofa abi a leti fu tii hemel anga goontapu?\nSaide Yehofa na a moo bun tiiman?\nFa u sa soi taki a Yehofa na a sama di mu tii ala sani?\n1, 2. San ala u mu fusutan? (Luku a fowtow na a bigin.)\nENKE fa u be si aini a artikel a fesi, Saatan taki Yehofa ná abi a leti fu tii libisama. A taki Yehofa nai tii libisama bun. Libisama o moo abi wan bun libi te den e tii denseefi. Saatan abi leti? Pakisei fa a libi be o de efu libisama be e tii denseefi, da den be e libi fu teego. Den be o moo abi wan bun libi efu Gadu á be e tii den? I be o moo abi wan bun libi efi i be e libi fu teego sondee taki Gadu tii yu?\n2 Nawan sama poi piki den akisi ya gi i. Ala u mu sidon pakisei den akisi ya bun. A sani ya o meke u si kiin taki a te Yehofa e tii wi, sani e waka bun. Boiti dati wi o fusutan taki neen u mu holibaka gi anga u hii ati. U sa biibi a sani ya, fu di a sikiifi aini Beibel. Meke u luku saide Beibel taki a Yehofa abi a leti fu tii hemel anga goontapu.\nA YEHOFA ABI A LETI FU TII\n3. Saide Yehofa abi a leti fu tii hemel anga goontapu?\n3 A Yehofa wawan abi a leti fu tii hemel anga goontapu, bika neen na a Moo Gaan Gadu. Boiti dati neen meke ala sani (1 Koloniki 29:11; Toli 4:24). Aini Openbaring 4:11 wi e leisi san pasa aini wan fisyun. Den 144.000 kownu di o tii anga Yesesi be e taki: „Yehofa wi Gadu, a yu fiti fu kisi ala gaandi, anga gafa anga makiti bika a yu meke ala sani. A di i be wani, neen ede meke den de. A yu meke den” (Openbaring 4:11). A Yehofa meke ala sani, neen meke a abi a leti fu tii ala sama a hemel anga goontapu.\n4. Saide a gaandi di wi abi fu du san u wani anga u libi, nai gi u pasi fu taangayesi Gadu?\n4 Saatan á meke nawan sani. Neen meke a ná abi a leti fu tii hemel anga goontapu. A di en anga den tu fosi libisama be abi taangayesi, meke den sitee anga Yehofa (Yelemiya 10:23). A di Yehofa gi Saatan anga libisama a gaandi fu du san den wani anga den libi, meke den be sa du a sani ya? Nono. Winsi den be sa du san den wani anga den libi, toku den á be abi a leti fu sitee anga Gadu. A sani ya e leli u taki te wan sama e taangayesi Gadu, da dati wani taki a nai wooko bun anga a gaandi di a abi fu du san a wani anga en libi. Enke libisama wi abi Yehofa fanowdu fu tii wi.\nAla den weiti, den leli anga den sani di Yehofa e du bun\n5. Saide Gadu e du sani a wan leti fasi ala yuu?\n5 Meke u luku wan taa sani di e soi taki a Yehofa abi a leti fu tii wi. Ai koboloiki a makiti di a abi a wan bun fasi. A taigi u taki: „Mi a Yehofa, mi na a Gadu di e soi sama bun-ati, di e du sani a wan leti fasi. A mi na a Gadu di e du sani a wan leti fasi a goontapu. A den sani ya mi lobi. A so Yehofa taki” (Yelemiya 9:24). Yehofa ná abi den weiti fu libisama fanowdu fu soi en fa a mu du sani. Neen e soi sama fa den mu du sani a wan leti fasi. Fu di ai du sani a wan leti fasi, meke a gi libisama weiti. A psalm sikiifiman be taki: ’A kownusutuu fi en sete anga leti-du. Ai koti kuutu a wan letifasi tu.’ Neen meke ala den weiti di Yehofa gi u bun (Psalm 89:14; 119:128). Saatan taki Yehofa nai tii a wan leti fasi. Ma toku Saatan seefi á poi meke sani waka a wan leti fasi a goontapu.\n6. San a wan fu den sani di e soi taki a Yehofa abi a leti fu tii?\n6 Wan taa sani di e soi taki a Yehofa abi a leti fu tii wi, a fu di neen sabi fa a mu solugu den sani di de a hemel anga goontapu. Wi e si a sani ya kiin di en Manpikin be e deesi siki sama di a be de a goontapu. A be deesi wantu siki di nawan dataa be poi deesi (Mateyesi 4:23, 24; Malikisi 5:25-29). Anga ala fa wi e si den sani ya enke wonduu, toku Yehofa nai si den enke wonduu. A sabi fa u sikin meke. A sabi san a mu du fu deesi u. A o meke dedesama kon a libi baka. Boiti dati a o meke sani enke gaan winta, seke doti, anga fuudu á de a goontapu moo.\n7. Saide Yehofa koni moo ala den sama fu a goontapu fu Saatan?\n7 A goontapu fu Saatan á poi meke sama libi na a wan aini wan kondee. A á poi meke den kondee fu goontapu libi na a wan anga denseefi tu. A Yehofa wawan abi a koni fu meke sama libi na a wan (Yesaya 2:3, 4; 54:13). Wi e fusutan saide apostel Pawlesi be taki: „Den belesi, a koni anga a sabi fu Gadu ipi tuutuu. Wi á poi fusutan fa ai kuutu sani. Wi á poi fusutan den pasi fi en tu!”—Romesama 11:33.\nYEHOFA NA A MOO BUN SAMA DI SA TII WI\n8. Fa yu e si a fasi fa Yehofa e tii?\n8 Enke fa u be si, Beibel e soi kiin taki a Yehofa abi a leti fu tii wi. Beibel e soi tu taki neen na a moo bun Gadu di sa tii wi. Wan fu den sani di e soi taki neen na a moo bun tiiman, a fu di ai soi u taki a lobi u. Wi o moo lobi en te wi e sidon pakisei fa a abi ’tyali-ati anga switifasi. En ati nai boon gaw. Ai du bun ala yuu. Ai du ala san a taki’ (Ekisodesi 34:6). Den sani di Yehofa e du e soi taki ai lesipeki u. A nai si wi enke soso sani. Ai solugu u bun moo fa wi e solugu useefi. Didibii taki Gadu e kibii bun sani gi u, ma a lei a lei. A moo bun sani di Gadu be abi seefi a gi u fu u sa libi fu teego.—Leisi Psalm 84:11; Romesama 8:32.\nYehofa e solugu u moo fa wi e solugu useefi\n9. Fa u du sabi taki Gadu e booko en ede anga ala sama?\n9 Yehofa lobi a foluku fi en. Boiti dati ai booko en ede anga ala den sama di e dini en. Pakisei fa sani be waka aini a ten di pasa. Wan sani fu dii ondoo yali langa Yehofa be meke wantu man tii a foluku fi en. A be e meke den man ya wini den feyanti fu a foluku fi en. Ma den ten de, Yehofa be e poti pakisei na ala sama. Wan fu den sama ya a Rut. A á be de wan Islayelisama, ma toku a fika ala san a be abi fu dini Yehofa. Yehofa pai en fu a sani di a du. A gi en wan man anga wan manpikin. Boiti dati a manpikin fu Rut toon wan fu den afo fu a Mesiyas. Yehofa meke den sikiifi a toli fu Rut aini wan fu den buku fu Beibel di den e kai Rut. Fa i denki Rut o fii te a o sabi den sani ya di a o kon a libi baka?—Rut 4:13; Mateyesi 1:5, 16.\n10. Saide u sa taki Yehofa nai tii a wan ogii-ati fasi?\n10 Yehofa nai tii wi a wan ogii-ati fasi. Den sama di e dini en nai fii enke ai dwengi den, ma anga piisii den e dini en (2 Korentesama 3:17). David be taki fu Yehofa taki: „En a wan Gadu di e fende omen gafa, a gaandi di ai fende bigi. Kaakiti anga piisii de a pe ai tan” (1 Koloniki 16:7, 27). A psalm sikiifiman Etan be taki: „Den sama di sabi san a wani taki fu bali piisii, de koloku. Yehofa den sama ya e waka anga a faya fi i fesi. A nen fi i e meke den piisii hii dei. A di yu e du sani a wan leti fasi meke den e moo hei.”—Psalm 89:15, 16.\n11. San o yeepi u fu biibi taki Yehofa na a moo bun sama di sa tii wi?\n11 Te wi e sidon pakisei den bun fasi fu Yehofa, wi o moo si kiin taki neen na a moo bun sama di sa tii wi. Wi e fusutan fa a Psalm sikiifiman be e fii di a taki: „Bika wan kodo dei aini a dyali fi i tempel, bun moo wan dunsu yali a wan taa peesi” (Psalm 84:10). A Yehofa meke u, neen meke a sabi pilisisi san wi abi fanowdu fu de koloku. Ai gi u moo san wi abi fanowdu. Ala den sani di Yehofa taigi u fu du, e tyai wini gi u. Winsi u mu du wantu sani di á makiliki toku wi o piisii te u du san Yehofa taki.—Leisi Yesaya 48:17.\n12. Saide u wani Yehofa tii wi?\n12 Beibel e soi taki baka te Yesesi o tii wan dunsu yali, son sama o taanga-yesi Yehofa (Openbaring 20:7, 8). Saide den o du a sani ya? A ten de, kande Saatan o meke moiti fu koli sama fu den du san den wani, enke fa a be du den ten di pasa. Kande a o puubei fu meke sama biibi taki den poi libi fu teego winsi den nai aliki Yehofa. A sani de o de wan gaan lei. Ma toku u mu akisi useefi taki: ’Mi o biibi a lei de?’ Efu u lobi Yehofa tuutuu, efu wi e biibi taki neen na a moo bun sama di sa tii wi, noiti wi o biibi a gaan lei de. U wani Yehofa tii wi, bika a lobi den sama di ai tii.\nWI E HOLIBAKA GI YEHOFA, A SAMA DI ABI A LETI FU TII HEMEL ANGA GOONTAPU\n13. San wi e soi te wi e meke moiti fu waka a Yehofa baka?\n13 Enke fa u si te anga now, a Yehofa abi a leti fu tii wi. Beibel e soi tu taki neen abi a leti fu tii hemel anga goontapu. Neen u mu holibaka gi. Wi e soi taki wi e holibaka gi en te wi e dini en winsi san e pasa anga te wi e waka neen baka. Te wi e meke moiti fu du sani enke Yehofa, wi e soi taki u lobi en. Wi e soi tu taki u wani a tii wi.—Leisi Efeisesama 5:1, 2.\n14. Fa owluman anga osufamii edeman sa waka a Yehofa baka?\n14 Beibel e soi taki Yehofa e koboloiki en makiti a wan fasi di e soi taki a lobi u. Osufamii edeman anga owluman di lobi Yehofa, o meke moiti fu de enke en. Den ná o du sani a wan ogii-ati fasi. Den ná o fooseli taawan tu. Apostel Pawlesi be e du ala san a be man fu waka a Yehofa anga en Manpikin baka (1 Korentesama 11:1). A á be e gi taawan sen efuso dwengi den fu du san bun. Ma a be e gi den taanga-sikin fu du san bun (Romesama 12:1; Efeisesama 4:1; Fileimon 8-10). Fu di Pawlesi be e du a sani ya meke a be e waka a Yehofa baka. Te wi e soi taawan taki u lobi den, wi e soi taki u wani Yehofa tii wi.\n15. Fa wi e soi taki u wani Yehofa tii wi te wi e lesipeki den sama di a gi faantiwowtu?\n15 Wi e soi taki u wani Yehofa tii wi te wi e wooko makandaa anga den sama di a gi faantiwowtu. U mu lesipeki den tu. Winsi u nai fusutan saide den e du wan sani efuso winsi wi á lobi a fasi fa den kuutu wan toli, toku wi e holibaka gi den. Den sama fu a goontapu ya á de so. Ma fu di u wani Yehofa tii wi meke wi e du a sani ya (Efeisesama 5:22, 23; 6:1-3; Hebrewsama 13:17). Fu di Yehofa e taigi u sani di e tyai wini gi u, meke sani o waka bun efu u du san a taki.\n16. Fa den sani di wi e du e soi taki u wani Yehofa tii wi?\n16 Den sani di wi e du e soi efu u wani Yehofa tii wi. Yehofa á poti weiti gi u fu ala sani di u wani du, ma a taigi u fa ai denki. A sani ya e yeepi u fu sabi san u mu du. Yehofa á taigi u finifini sowtu koosi u mu wei anga sowtu koosi wi á mu wei. A wan enkii sani di a taigi u, a fu wei koosi di fiti wan Kotoigi fi en (1 Timotiyesi 2:9, 10). A wani u sidon pakisei fa taawan e si den sani di wi e du (1 Korentesama 10:31-33). Te wi e holi a fasi fa Yehofa e denki a pakisei fosi u du wan sani, wi e soi taki u lobi a fasi fa ai tii.\nSoi anga den sani di yu e du taki i wani Yehofa tii yu anga yu osufamii (Luku paragraaf 16-18)\n17, 18. Fa toowpaa sa soi taki den wani Yehofa tii den?\n17 Fa toowpaa sa soi taki den wani Yehofa tii den? Kande a toowlibi á de enke fa den be denki. Kande sani nai go bun aini a osufamii. Efu a sani de miti den, den sa pakisei fa Yehofa be libi anga den Islayelisama fu fositen. Yehofa be taigi den taki den neen uman, en a den man (Yesaya 54:5; 62:4). A omen leisi a foluku be e du sani di be hati Yehofa. A be de enke a toowlibi fu den anga Yehofa á be e go bun seefiseefi. Toku Yehofa á be e suku fu fika a foluku wantenwanten. Ma a gi den paadon omen leisi. Boiti dati a be e du san a paamisi den.—Leisi Psalm 106:43-45.\n18 Toowpaa di lobi Yehofa mu meke moiti fu waka neen baka. Winsi polobelema de aini a toowlibi, den á mu meke moiti fu booko á toow sondee Beibel gi den pasi. Den sabi taki Yehofa nai si a sani di a man anga uman paamisi na a toow dei enke wan lawlaw sani. A á wani man anga uman paati. A te wan fu den waka fosi a toow sa booko. Bakaten den sa toow baka (Mateyesi 19:5, 6, 9). Te Kelesten e du ala san den man fu sani waka bun aini den toowlibi, den e soi taki den wani Yehofa tii den.\n19. San u mu du te u meke wan fowtu?\n19 Ala wi a sondu sama, neen meke son leisi wi e du sani di Yehofa á lobi. Yehofa sabi a sani de, neen meke a meke en Manpikin kon dede gi u. Efu u meke wan fowtu, u mu begi Yehofa fu a gi u paadon (1 Yohanisi 2:1, 2). Pe fu u sidon kusumi fu den fowtu di u meke, a moo betee u meke moiti fu leli wani sani fi en. U wani wi anga Yehofa toon mati, bika ai gi u paadon. Ai yeepi u tu te sani nai go bun fu u sa tan dini.—Psalm 103:3.\n20. Saide u mu soi aini a ten ya taki u wani Yehofa tii wi?\n20 Aini a nyun goontapu Yehofa o tii ala sama. Yehofa o leli ala sama fu du sani a wan leti fasi (Yesaya 11:9). Ma nownow kaba u sa meke moiti fu sabi fa Yehofa e denki anga fa a wani u tyai useefi. Dyonson nawan sama o akisi enseefi efu Yehofa na a moo bun tiiman. Meke u du ala san u poi aini a ten ya fu aliki Yehofa, fu dini en winsi san e pasa, anga fu waka neen baka. Te wi e du den sani ya wi e soi taki u wani a tii wi.\nWi e soi taki u wani Yehofa tii wi: Wi e aliki en te ai tii wi, wi e dini en tu anga u hii-ati winsi san e pasa


„I lobi mi moo den sani ya?”—Yohanisi 21:15 | Wakititolen\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Chintongo (Haka) Choltongo Chopi Dajaks Ngaju Digortongo Drehu-tongo Fransitongo Garifunatongo Groenlandtongo Hmong (wit) Ibantongo Ingrisitongo Italiatongo Javaans Kambodyatongo Kaqchikel (Centraal) Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mamtongo Mapudunguntongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ngaberetongo Ngangela Ni-weitongo Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Sangirees Seisyel-èilanti Kriorotongo Senatongo Spanyorotongo Sramakatongo Sundaas Tahititongo Talapanektongo Totonaktongo Toyolabaltongo Tswatongo Tyokwetongo Tyuabotongo Tzeltaltongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\n„Simon, manpikin fu Yohanisi, i lobi mi moo den sani ya?”—YOHANISI 21:15.\nSINGI: 128, 45\nSAN O YEEPI U FU . . .\nwooko á toon a moo pelensipali sani gi u?\npiisii á toon a moo pelensipali sani gi u?\ngudu á toon a moo pelensipali sani gi u?\n1, 2. San Peitilisi leli baka di a meke moiti fu kisi fisi wan hii neti?\nSEIBIN fu den disipel fu Yesesi be go kisi fisi a hii neti na a Se fu Galileya, ma den á fende nawan sani. A mamanten neen Yesesi di be weki kon a libi baka, taanpu e luku den na a lanpeesi. A taigi den taki: „’Towe a seepi go na a leti-ana fu a boto, da wi o kisi wantu fisi.’ Di den towe a seepi, den á be poi hali en kon aini a boto, bika den fisi be ipi.”—Yohanisi 21:1-6.\n2 Yesesi be gi den disipel fi en beele anga fisi fu den nyan. Baka dati a daai luku Peitilisi neen a akisi en taki: „Simon, manpikin fu Yohanisi, i lobi mi moo den sani ya?” Yesesi be sabi taki Peitilisi be lobi en fisi wooko. Kande Yesesi be e akisi Peitilisi efu a be lobi en anga den sani di a be e leli, moo a fisi wooko. Peitilisi piki Yesesi taki: „Masaa, i sabi taki mi lobi i” (Yohanisi 21:15). Peitilisi soi anga den sani di a be e du taki a be lobi Yesesi. Fanafu a dei de, a wooko taanga aini a peleikiwooko. Boiti dati a be de wan fu den sama fu a Kelesten kemeente di biibi be taanga.\n3. Anga san Kelesten mu luku bun?\n3 San u sa leli fu a sani di Yesesi akisi Peitilisi? U mu luku bun fu a lobi di u lobi Kelestesi á kon koo. Yesesi be sabi taki a libi be o taanga aini a goontapu ya. A be sabi taki tesi efuso polobelema be o miti u. Di Yesesi gi a ageisitoli fu a man di be e paandi alisi, a taki son sama be o aliki a Kownukondee bosikopu anga piisii, ma bakaten den booko-ede fu a libi anga gudu be o meke den á lobi a Kownukondee bosikopu moo (Mateyesi 13:19-22; Malikisi 4:19). Efu wi á luku bun, da den booko ede fu a libi sa tapu u fu dini Yehofa enke fa a wani. Neen meke Yesesi be taigi den disipel fi en taki: „U mu luku bun taki den sani enke nyan pasa maiki, diingi pasa maiki anga den booko-ede fu a libi á meke u ati kon ibi.”—Lukasi 21:34.\n4. Fa wi o du sabi efu u lobi Yesesi anga u hii ati? (Luku a fowtow na a bigin.)\n4 Leti enke Peitilisi useefi sa soi taki u lobi Yesesi te wi e poti a peleikiwooko a fesi aini u libi. San o yeepi u fu du a sani ya ala yuu? U mu akisi useefi taki: ’San mi moo lobi? Na a dini di mi e dini Yehofa efuso a taa sani?’ Fu man sabi den piki fu den akisi ya, wi o taki fu dii sani di sa meke wi á lobi Yesesi moo enke fa u be lobi en. Den sani ya na wooko, piisii anga gudu.\nNÁ POTI WOOKO A FESI\n5. Sowtu faantiwowtu osufamii edeman abi?\n5 A ná lobi namo Peitilisi be lobi a fisi wooko, ma na a wooko ya a be e du fu solugu en osufamii. Aini a ten ya, Yehofa gi manengee a faantiwowtu fu solugu den osufamii (1 Timotiyesi 5:8). Den mu wooko taanga fu man du a sani ya. Ma aini den lasiti dei ya, wooko e gi sama booko-ede.\n6. Saide wooko sa gi sama booko-ede?\n6 Wooko e pina aini a ten ya. Neen meke a omen sama e feti fu fende wan wooko. Son sama taki den e wooko moo langa, ma den nai pai den sai fu a wooko di den e du. Son wookope e wani du omen sani, ma den nai wani ipi wookoman. Neen meke den sama di e wooko gi den e fooseli. Taawan e siki seefi. Son wan fu den e feele taki den o lasi den wooko efu den á du ala san den basi taigi den.\nKelesten e si a dini di den e dini Yehofa enke a moo pelensipali sani\n7, 8. (a) San na a moo pelensipali sani gi u? (b) San wan baala fu Tailand kon si fu a wooko di a be e du?\n7 Enke Kelesten a dini di wi e dini Yehofa pelensipali gi u moo den sama di wi e wooko gi (Lukasi 10:27). A wooko di wi e wooko e yeepi u fu bai den sani di wi abi fanowdu anga fu holibaka gi a peleikiwooko. Ma efu wi á luku bun, den sani di u mu du a wookope sa tapu u fu dini Yehofa anga u hii ati. Na a sani ya be miti wan baala fu Tailand. A baala ya taki: „A wooko di mi be e du, a fu meke booko computer. Mi be lobi a wooko ya, ma mi be e wooko langa tumisi. Beina mi á be e abi ten gi den sani di mi be mu du enke Kelesten. Mi be kon si taki efu mi be wani poti a Kownukondee a fesi, mi be o abi fu suku wan taa wooko.” San a baala ya du?\n8 A baala taki: „Baka di mi seeka sani wan yali, neen mi bigin seli ice cream a sitaati. Biginbigin mi be abi moni polobelema, boiti dati mi be booko-saka. Te mi anga den sama di mi anga den be e wooko fosi be miti, da den be e akisi mi efu mi si enke a seli di mi e seli ice cream bun moo a meke di mi be e meke computer aini koo kambaa. Mi begi Yehofa fu a yeepi mi fu mi á gi abaa, bika a di mi be wani abi moo ten fu wooko gi en meke mi be e du den sani ya. A á teke langa neen sani bigin go moo bun. Mi be kon sabi sowtu ice cream den sama be moo lobi. Boiti dati mi be moo sabi meke ice cream. Mi be e kaba seli den ice cream fu mi aini wan dei. Nownow mi e meke moni moo di mi be e meke computer. Mi e moo piisii, bika mi ná abi den booko-ede di mi be abi na a taa wooko. San moo pelensipali, mi e fii enke mi kon moo koosube a Yehofa.”—Leisi Mateyesi 5:3, 6.\nMi lobi a wooko di mi e du moo a dini di mi e dini Yehofa?\n9. San o yeepi u fu wooko á toon a moo pelensipali sani gi u?\n9 Ai bigi gi Yehofa te wi e wooko taanga. Wooko e tyai wini gi sama (Odo 12:14). Ma noiti u mu meke a wooko di wi e du pelensipali moo a dini di u mu dini Yehofa. Yesesi taki: „Tan poti a Kownukondee fu Gadu anga en leti-du a fesi, da wi o fende ala den taa sani tu” (Mateyesi 6:33). Ma fa wi o du sabi efu na a wooko fu u wi e poti a fesi? U sa akisi useefi taki: ’Mi e go anga piisii a wooko, da te mi mu du wan sani di abi fu du anga a biibi fu mi da mi e fuka efuso e kuutu? Efu u pakisei den akisi ya, wi o sabi san u moo lobi.\n10. San Yesesi leli u?\n10 Yesesi soi u san u mu poti a fesi aini u libi. Wan leisi a go luku Maliya anga en sisa Maata. Fa i si Yesesi doo, a so Maata bigin seeka nyanyan gi en, ma Maliya be go sidon aliki den sani di Yesesi be e taki. Maata kuutu taki Maliya á be e yeepi en. Yesesi taigi Maata taki: „Maliya teke a bun se. Mi ná o puu en neen ana” (Lukasi 10:38-42). Yesesi leli u wan pelensipali sani anga a toli ya. A leli u taki wi á mu meke den sani di wi abi fanowdu tapu u fu dini Yehofa. Ma u mu soi taki u lobi en, da u „teke a bun se”. A sani ya wani taki na a de di wi anga Yehofa de mati, mu de a moo pelensipali sani gi u.\nA FASI FA WI E SI PIISII\n11. San Beibel e taki fu a teke di sama mu teke boo?\n11 Wi enke libisama lai sani di u mu du, neen meke te a langa u mu e teke boo pikinso. Beibel taki: „A moo bun sani di wan libisama sa du, na nyan, diingi, da a piisii anga a taanga wooko di a du” (Peleikiman 2:24). Yesesi be sabi taki a be de fanowdu fu den disipel fi en boo pikinso. Wan leisi di den wooko taanga aini a peleikiwooko, Yesesi taigi den taki: „Meke u go a wan koo peesi fu boo pikinso.”—Malikisi 6:31, 32.\n12. Gi wan toli di e soi saide u mu luku bun anga den sani di sama e du fu piisii.\n12 Te wi e meke piisii ai yeepi u fu boo pikinso. Ma u mu luku bun fu piisii á toon a moo pelensipali sani gi u. Aini a ten fu den apostel a omen sama be e taki „meke u nyan diingi, bika tamaa wi o dede” (1 Korentesama 15:32). A so den sama fu a ten ya e denki tu. Wan yonkuman fu Europa be bigin kon a komakandaa. Ma a á be e paa anga Yehofa Kotoigi moo fu di a be lobi piisii pasa peesi. Bakaten a be kon fusutan taki a den sani di a be e du fu piisii, meke omen sani miti en. A bigin sutudeli Beibel baka. Baka wan pisiten a toon wan peleikiman. Di a dopu a taki: „A sani di e hati mi, a di mi lasi omen ten aini a goontapu ya fosi mi kon fusutan taki a te wan sama e dini Yehofa fosi ai de koloku. Ma a ná te ai suku fu meke piisii aini a goontapu ya.”\n13. (a) Gi wan ageisitoli di e soi saide a á bun fu piisii pasa maiki. (b) San o yeepi u fu u nai piisii pasa maiki?\n13 Den sani di wi e du te wi e piisii mu yeepi u fu fii bun efuso fu kisi useefi. Ma omen ten u mu teke fu piisii? Fu man piki a akisi ya, pakisei a sani ya. A omen sama lobi kuku efuso sukuusii. Ma u sabi taki efu wi e nyan sukuu sani ipi tumisi, a sa meke u siki. Na aseefi sani sa miti u efu wi e teke omen ten fu piisii. A sa meke wi anga Yehofa poli. San o yeepi u fu sabi efu a ten di wi e teke fu piisii ipi tumisi? Wan sani di sa yeepi u, a fu sikiifi omen yuu aini wan wiki wi e du sani di abi fu du anga a dini di wi e dini Yehofa. Sani enke go a komakandaa, peleikiwooko anga sutudeli Beibel. Baka dati sikiifi omen yuu aini wan wiki yu e du sport, luku tv efuso pee game. San wi e si te u luku omen yuu wi e piisii anga omen yuu wi e du den sani di u mu du enke Kelesten? A de fanowdu fu du sani taa fasi?—Leisi Efeisesama 5:15, 16.\n14. San o yeepi u fu piisii a wan fasi di fiti?\n14 Yehofa gi wi a okasi fu du san u lobi te u wani piisii. Osufamii edeman sa luku fa den wani den osufamii piisii. Yehofa soi wi aini a Beibel fa ai pakisei fu a toli ya. A sani ya e yeepi u fu sabi san u mu du te u wani du wan sani di o meke u piisii. * (Luku a maiki a ondoo.) Te wi e piisii a wan fasi di fiti, da a de enke wan „kado” (Peleikiman 3:12, 13). A ná ala sama e du aseefi sani te den e piisii (Galasiyasama 6:4, 5). Ma winsi san wi e du fu piisii, u mu luku bun. Yesesi taki: „Pe i gudu de, na ape yu ati o de tu” (Mateyesi 6:21). U lobi u Kownu Yesesi, neen meke u wani denki, taki anga du sani a wan fasi di e soi taki na a Kownukondee fi en moo pelensipali gi u.—Filipisama 1:9, 10.\nMEKE MOITI FU YU Á LOBI GUDU\n15, 16. (a) Fa gudu sa de enke wan tesi gi u? (b) San Yesesi taki fu gudu?\n15 A omen sama e fende taki den mu abi den moo nyun koosi, telefon, computer anga taa nyun sani. A sani ya e soi taki a goontapu gudu na a moo pelensipali sani gi den. Ma san na a moo pelensipali gi yu enke Kelesten? I mu akisi iseefi taki: ’Mi e teke ten pakisei sowtu nyun koosi, susu efuso sowtu nyun wagi de, moo a ten di mi e teke fu seeka gi komakandaa? Mi lai sani fu du te da mi ná abi ten fu begi efuso leisi Beibel?’ Efu wi á luku bun wi o lobi gudu moo Kelestesi. U mu pakisei san Yesesi be taki. A be taki: „Luku bun taki u ná abi takuudu” (Lukasi 12:15). Saide a taki a sani ya?\nEfu u lobi gudu u ná o poi du ala san u man gi Yehofa\n16 Yesesi taki „nawan sama poi dini tu Masaa”. A taki: „Yu á poi dini Gadu anga gudu na aseefi yuu.” Efu wi e poti pakisei a goontapu gudu, u ná poi du ala san u man gi Yehofa. Yesesi taki ’wi o buuse wan fu den, da u lobi a taawan, efuso wi o holibaka gi wan fu den, da u wisiwasi a taawan’ (Mateyesi 6:24). Wi a sondu sama, neen meke ala yuu wi abi fu meke moiti fu wi á du den sani di „a sikin wani”. Gudu a wan fu den sani ya.—Efeisesama 2:3.\n17. (a) Saide a taanga gi son sama fu den á si gudu enke a moo pelensipali sani? (b) San o yeepi u fu wi á lobi gudu?\n17 Den sama di e denki enke fa libisama e denki e poti ala den pakisei a goontapu gudu. (Leisi 1 Korentesama 2:14.) Fu di den nai si sani kiin, meke den á sabi san bun anga san á bun (Hebrewsama 5:11-14). Dei fu dei den e kon moo lobi gudu anga den sani fu a goontapu. Winsi omen gudu den abi, noiti ai sai den (Peleikiman 5:10). A sani di o yeepi u fu wi á denki enke den sama ya, a te wi o leisi a Wowtu fu Gadu ala yuu. (1 Peitilisi 2:2). Yesesi be e teke ten pakisei den sani di sikiifi aini a Wowtu fu Gadu. Na a sani de yeepi en fu Saatan á koli en (Mateyesi 4:8-10). Efu wi á wani lobi gudu, da na aseefi sani u mu du. U mu wooko anga den sani di Yehofa e leli u tu. A sani ya o soi taki u lobi Yesesi moo goontapu gudu.\nSan na a moo pelensipali sani gi mi? (Luku paragraaf 18)\n18. San i de kabakaba fu du?\n18 Di Yesesi akisi Peitilisi efu a ’lobi en moo den sani ya’, a be wani soi en taki a dini di a be e dini Yehofa be mu de a moo pelensipali sani gi en. A nen fu Peitilisi wani taki „Wan siton”. A be de gingin aini a waaleiti enke wan siton (Toli 4:5-20). Useefi wani lobi Kelestesi anga u hii ati. Neen meke u mu luku bun fu wooko, piisii anga goontapu gudu á toon a moo pelensipali sani gi u. Den sani di wi e du mu soi taki leti enke Peitilisi wi e taki: „Masaa, i sabi taki mi lobi i.”\n^ paragraaf 14 Luku a artikel „Yu abi prisiri na wan fasi di fiti?” di de aini A Waktitoren fu 15 oktober 2011, bladzijde 9-12, paragraaf 6-15.